title: Απόφαση (ΕΕ) 2015/425 της Ευρωπαϊκής Κεντρικής Τράπεζας, της 15ης Δεκεμβρίου 2014 , που τροποποιεί την απόφαση ΕΚΤ/2010/21 σχετικά με τους ετήσιους λογαριασμούς της Ευρωπαϊκής Κεντρικής Τράπεζας (ΕΚΤ/2014/55)

text:
               13.3.2015

               EL

               Επίσημη Εφημερίδα της Ευρωπαϊκής Ένωσης

               L 68/54

         ΑΠΌΦΑΣΗ (ΕΕ) 2015/425 ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ
   της 15ης Δεκεμβρίου 2014
   που τροποποιεί την απόφαση ΕΚΤ/2010/21 σχετικά με τους ετήσιους λογαριασμούς της Ευρωπαϊκής Κεντρικής Τράπεζας (ΕΚΤ/2014/55)
   ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
   Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως το άρθρο 26.2,
   Εκτιμώντας τα ακόλουθα:

               (1)

               Η απόφαση ΕΚΤ/2010/21 (1) θεσπίζει τους κανόνες για την κατάρτιση των ετήσιων λογαριασμών της Ευρωπαϊκής Κεντρικής Τράπεζας (ΕΚΤ).

               (2)

               Είναι αναγκαίο να αποσαφηνιστεί περαιτέρω η μέθοδος αποτίμησης των τίτλων που διακρατούνται για σκοπούς νομισματικής πολιτικής.

               (3)

               Μετά την απόφαση ΕΚΤ/2014/40 (2) και την απόφαση ΕΚΤ/2014/45 (3), τεχνικής φύσης διευκρινίσεις πρέπει να ενσωματωθούν στην απόφαση ΕΚΤ/2010/21.

               (4)

               Απαιτούνται, επίσης, ορισμένες τεχνικής φύσης τροποποιήσεις της απόφασης ΕΚΤ/2010/21.

               (5)

               Ως εκ τούτου, η απόφαση ΕΚΤ/2010/21 θα πρέπει να τροποποιηθεί αναλόγως,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Τροποποίηση
   Η απόφαση ΕΚΤ/2010/21 τροποποιείται ως εξής:

               1)

               Το άρθρο 8 αντικαθίσταται από το ακόλουθο κείμενο:
               «Άρθρο 8
               Κανόνες αποτίμησης του ισολογισμού
               1.   Για τους σκοπούς αποτίμησης του ισολογισμού χρησιμοποιούνται οι τρέχουσες αγοραίες ισοτιμίες και τιμές, εκτός εάν άλλως ορίζεται στο παράρτημα I.
               2.   Ο χρυσός, τα χρηματοδοτικά μέσα σε ξένο νόμισμα, οι τίτλοι (με εξαίρεση τους τίτλους που ταξινομούνται ως διακρατούμενοι έως τη λήξη, τους μη εμπορεύσιμους τίτλους και τους τίτλους που διακρατούνται για σκοπούς νομισματικής πολιτικής οι οποίοι λογιστικοποιούνται στο αποσβεσμένο κόστος) και τα χρηματοδοτικά μέσα που εγγράφονται σε λογαριασμούς του ισολογισμού, αλλά και εκτός ισολογισμού, υπόκεινται σε αναπροσαρμογή της αξίας τους στο τέλος της χρήσης με βάση τις μέσες αγοραίες ισοτιμίες και τιμές.
               3.   Όσον αφορά τον χρυσό, δεν γίνεται διάκριση μεταξύ των διαφορών από αναπροσαρμογή της τιμής και της συναλλαγματικής ισοτιμίας: λογιστικοποιείται μόνο η διαφορά από αναπροσαρμογή της αξίας του χρυσού βάσει της τιμής καθορισμένης μονάδας βάρους χρυσού σε ευρώ, όπως αυτή προκύπτει από τη συναλλαγματική ισοτιμία ευρώ/δολαρίου ΗΠΑ την ημερομηνία της τριμηνιαίας αναπροσαρμογής. Η αναπροσαρμογή της αξίας όσον αφορά το συνάλλαγμα, συμπεριλαμβανομένων των συναλλαγών που εγγράφονται στον ισολογισμό και των συναλλαγών εκτός ισολογισμού, γίνεται κατά νόμισμα. Για τους σκοπούς του παρόντος άρθρου, τα διαθέσιμα ΕΤΔ, συμπεριλαμβανομένων καθορισμένων επιμέρους διαθεσίμων συναλλάγματος που αποτελούν τη βάση του καλαθιού των ΕΤΔ, λογίζονται ως μία διακράτηση. Η αναπροσαρμογή της αξίας στην περίπτωση των τίτλων γίνεται κατά κωδικό, δηλαδή βάσει του διεθνούς αριθμού αναγνώρισης τίτλων (ISIN), ενώ τυχόν ενσωματωμένα δικαιώματα προαίρεσης δεν διαχωρίζονται για σκοπούς αποτίμησης. Τίτλοι που διακρατούνται για σκοπούς νομισματικής πολιτικής ή εμπίπτουν στο στοιχείο “Λοιπά χρηματοοικονομικά στοιχεία ενεργητικού” ή “Διάφορα στοιχεία” αντιμετωπίζονται ως ξεχωριστά διαθέσιμα.
               4.   Τίτλοι ταξινομούμενοι ως διακρατούμενοι έως τη λήξη λογίζονται ως ξεχωριστά διαθέσιμα, αποτιμώνται στο αποσβεσμένο κόστος και υπόκεινται σε απομείωση αξίας. Στην ίδια μεταχείριση υπόκεινται οι μη εμπορεύσιμοι τίτλοι και οι διακρατούμενοι για σκοπούς νομισματικής πολιτικής τίτλοι οι οποίοι λογιστικοποιούνται στο αποσβεσμένο κόστος. Τίτλοι ταξινομούμενοι ως διακρατούμενοι έως τη λήξη μπορούν να πωλούνται πριν από τη λήξη τους, σε οποιαδήποτε από τις ακόλουθες περιπτώσεις:

                           α)

                           εάν η πωλούμενη ποσότητά τους δεν θεωρείται σημαντική σε σχέση με το συνολικό ύψος του χαρτοφυλακίου των διακρατούμενων έως τη λήξη τίτλων·

                           β)

                           εάν πωλούνται στη διάρκεια ενός μηνός πριν από τη λήξη τους·

                           γ)

                           σε εξαιρετικές περιπτώσεις, όπως σε περίπτωση σημαντικής υποβάθμισης της φερεγγυότητας του εκδότη.»

                     .

               2)

               Το παράρτημα I αντικαθίσταται από το κείμενο του παραρτήματος της παρούσας απόφασης.

         Άρθρο 2
   Έναρξη ισχύος
   Η παρούσα απόφαση αρχίζει να ισχύει στις 31 Δεκεμβρίου 2014.

      Φρανκφούρτη, 15 Δεκεμβρίου 2014.

            Ο Πρόεδρος της ΕΚΤ

         Mario DRAGHI

      (1)  Απόφαση ΕΚΤ/2010/21, της 11ης Νοεμβρίου 2010, σχετικά με τους ετήσιους λογαριασμούς της Ευρωπαϊκής Κεντρικής Τράπεζας, (ΕΕ L 35 της 9.2.2011, σ. 1).

      (2)  Απόφαση ΕΚΤ/2014/40, της 15ης Οκτωβρίου 2014, σχετικά με την εφαρμογή του τρίτου προγράμματος αγοράς καλυμμένων ομολογιών (ΕΕ L 335 της 22.11.2014, σ. 22).

      (3)  Απόφαση (ΕΕ) 2015/5 της Ευρωπαϊκής Κεντρικής Τράπεζας, της 19ης Νοεμβρίου 2014, σχετικά με την εφαρμογή του προγράμματος αγοράς τιτλοποιημένων απαιτήσεων (ΕΚΤ/2014/45) (ΕΕ L 1 της 6.1.2015, σ. 4).

      ΠΑΡΑΡΤΗΜΑ

            «ΠΑΡΑΡΤΗΜΑ I

               ΣΥΝΘΕΣΗ ΚΑΙ ΚΑΝΟΝΕΣ ΑΠΟΤΙΜΗΣΗΣ ΤΟΥ ΙΣΟΛΟΓΙΣΜΟΥ

            ΕΝΕΡΓΗΤΙΚΟ

                        Στοιχείο ισολογισμού

                        Ταξινόμηση του περιεχομένου των στοιχείων του ισολογισμού

                        Αρχή αποτίμησης

                                    1

                                    Χρυσός και απαιτήσεις σε χρυσό

                        Φυσικός χρυσός, δηλαδή ράβδοι, κέρματα, πλάκες, ψήγματα, αποθηκευμένος ή “καθ' οδόν”. Άυλος χρυσός, όπως υπόλοιπα σε λογαριασμούς καταθέσεων σε χρυσό (γενικοί λογαριασμοί μετάλλου), προθεσμιακές καταθέσεις και απαιτήσεις σε χρυσό που προκύπτουν από τις ακόλουθες συναλλαγές: α) συναλλαγές αναβάθμισης ή υποβάθμισης, και β) πράξεις ανταλλαγής βάσει του τόπου φύλαξης ή της καθαρότητας του χρυσού, όπου ανάμεσα στην παράδοση και την παραλαβή παρεμβάλλονται περισσότερες από μία εργάσιμες ημέρες

                        Αγοραία αξία

                                    2

                                    Απαιτήσεις σε συνάλλαγμα έναντι μη κατοίκων ζώνης ευρώ

                        Απαιτήσεις έναντι αντισυμβαλλομένων, μη κατοίκων ζώνης ευρώ, συμπεριλαμβανομένων των διεθνών και υπερεθνικών οργανισμών και των κεντρικών τραπεζών εκτός ζώνης ευρώ, εκφρασμένες σε ξένο νόμισμα

                                    2.1

                                    Απαιτήσεις έναντι του Διεθνούς Νομισματικού Ταμείου (ΔΝΤ)

                                    α)

                                       Τραβηκτικά δικαιώματα στο πλαίσιο του αποθεματικού μεριδίου (καθαρά)

                                    Εθνικό μερίδιο μείον τα υπόλοιπα σε ευρώ που διαθέτει το ΔΝΤ. Ο λογαριασμός αριθ. 2 του ΔΝΤ (λογαριασμός σε ευρώ για διοικητικές δαπάνες) μπορεί να συμπεριλαμβάνεται σε αυτό το στοιχείο ή στο στοιχείο “Υποχρεώσεις σε ευρώ έναντι μη κατοίκων ζώνης ευρώ”

                                    α)

                                       Τραβηκτικά δικαιώματα στο πλαίσιο του αποθεματικού μεριδίου (καθαρά)

                                    Ονομαστική αξία, μετατροπή με την αγοραία συναλλαγματική ισοτιμία

                                    β)

                                       ΕΤΔ

                                    Διαθέσιμα ΕΤΔ (ακαθάριστα)

                                    β)

                                       ΕΤΔ

                                    Ονομαστική αξία, μετατροπή με την αγοραία συναλλαγματική ισοτιμία

                                    γ)

                                       Λοιπές απαιτήσεις

                                    Γενικές Συμφωνίες Δανεισμού, δάνεια βάσει ειδικών συμφωνιών δανεισμού, καταθέσεις σε “trusts” υπό τη διαχείριση του ΔΝΤ

                                    γ)

                                       Λοιπές απαιτήσεις

                                    Ονομαστική αξία, μετατροπή με την αγοραία συναλλαγματική ισοτιμία

                                    2.2

                                    Καταθέσεις σε τράπεζες, τίτλοι, δάνεια και λοιπά στοιχεία ενεργητικού

                                    α)

                                       Καταθέσεις σε τράπεζες εκτός ζώνης ευρώ εκτός όσων εμπίπτουν στο στοιχείο του ενεργητικού 11.3 “Λοιπά χρηματοοικονομικά στοιχεία ενεργητικού”

                                    Τρεχούμενοι λογαριασμοί, καταθέσεις προθεσμίας, τραπεζικά δάνεια μιας ημέρας, συμφωνίες επαναπώλησης (reverse repos)

                                    α)

                                       Καταθέσεις σε τράπεζες εκτός ζώνης ευρώ

                                    Ονομαστική αξία, μετατροπή με την αγοραία συναλλαγματική ισοτιμία

                                    β)

                                       Τίτλοι εκτός ζώνης ευρώ, εκτός όσων εμπίπτουν στο στοιχείο του ενεργητικού 11.3 “Λοιπά χρηματοοικονομικά στοιχεία ενεργητικού”

                                    Γραμμάτια και ομόλογα, ομόλογα μηδενικού τοκομεριδίου, τίτλοι χρηματαγοράς, μετοχικοί τίτλοι διακρατούμενοι ως τμήμα των συναλλαγματικών διαθεσίμων, που έχουν εκδοθεί από μη κατοίκους ζώνης ευρώ

                                    β)

                                                i)

                                                   Εμπορεύσιμοι τίτλοι εκτός των διακρατούμενων έως τη λήξη

                                                Αγοραία τιμή και αγοραία συναλλαγματική ισοτιμία
                                                Διαφορές υπέρ ή υπό το άρτιο αποσβέννυνται

                                                ii)

                                                   Εμπορεύσιμοι τίτλοι ταξινομούμενοι ως διακρατούμενοι έως τη λήξη

                                                Κόστος υποκείμενο σε απομείωση αξίας και αγοραία συναλλαγματική ισοτιμία
                                                Διαφορές υπέρ ή υπό το άρτιο αποσβέννυνται

                                                iii)

                                                   Μη εμπορεύσιμοι τίτλοι

                                                Κόστος υποκείμενο σε απομείωση αξίας και αγοραία συναλλαγματική ισοτιμία
                                                Διαφορές υπέρ ή υπό το άρτιο αποσβέννυνται

                                                iv)

                                                   Εμπορεύσιμοι μετοχικοί τίτλοι

                                                Αγοραία τιμή και αγοραία συναλλαγματική ισοτιμία

                                    γ)

                                       Δάνεια (καταθέσεις) προς μη κατοίκους ζώνης ευρώ, εκτός όσων εμπίπτουν στο στοιχείο του ενεργητικού 11.3 “Λοιπά χρηματοοικονομικά στοιχεία ενεργητικού”

                                    γ)

                                       Δάνεια

                                    Καταθέσεις στην ονομαστική αξία, μετατροπή με την αγοραία συναλλαγματική ισοτιμία

                                    δ)

                                       Λοιπά στοιχεία ενεργητικού

                                    Τραπεζογραμμάτια και κέρματα εκτός ζώνης ευρώ

                                    δ)

                                       Λοιπά στοιχεία ενεργητικού

                                    Ονομαστική αξία, μετατροπή με την αγοραία συναλλαγματική ισοτιμία

                                    3

                                    Απαιτήσεις σε συνάλλαγμα έναντι κατοίκων ζώνης ευρώ

                                    α)

                                       Τίτλοι ζώνης ευρώ, εκτός όσων εμπίπτουν στο στοιχείο του ενεργητικού 11.3 “Λοιπά χρηματοοικονομικά στοιχεία ενεργητικού”

                                    Γραμμάτια και ομόλογα, ομόλογα μηδενικού τοκομεριδίου, τίτλοι χρηματαγοράς, μετοχικοί τίτλοι διακρατούμενοι ως τμήμα των συναλλαγματικών διαθεσίμων, που έχουν εκδοθεί από κατοίκους ζώνης ευρώ

                                    α)

                                                i)

                                                   Εμπορεύσιμοι τίτλοι εκτός των διακρατούμενων έως τη λήξη

                                                Αγοραία τιμή και αγοραία συναλλαγματική ισοτιμία
                                                Διαφορές υπέρ ή υπό το άρτιο αποσβέννυνται

                                                ii)

                                                   Εμπορεύσιμοι τίτλοι ταξινομούμενοι ως διακρατούμενοι έως τη λήξη

                                                Κόστος υποκείμενο σε απομείωση αξίας και αγοραία συναλλαγματική ισοτιμία
                                                Διαφορές υπέρ ή υπό το άρτιο αποσβέννυνται

                                                iii)

                                                   Μη εμπορεύσιμοι τίτλοι

                                                Κόστος υποκείμενο σε απομείωση αξίας και αγοραία συναλλαγματική ισοτιμία
                                                Διαφορές υπέρ ή υπό το άρτιο αποσβέννυνται

                                                iv)

                                                   Εμπορεύσιμοι μετοχικοί τίτλοι

                                                Αγοραία τιμή και αγοραία συναλλαγματική ισοτιμία

                                    β)

                                       Λοιπές απαιτήσεις έναντι κατοίκων ζώνης ευρώ, εκτός όσων εμπίπτουν στο στοιχείο του ενεργητικού 11.3 “Λοιπά χρηματοοικονομικά στοιχεία ενεργητικού”

                                    Δάνεια, καταθέσεις, συμφωνίες επαναπώλησης, διάφορες δανειοδοτικές πράξεις

                                    β)

                                       Λοιπές απαιτήσεις

                                    Καταθέσεις και λοιπές δανειοδοτικές πράξεις στην ονομαστική αξία, μετατροπή με την αγοραία συναλλαγματική ισοτιμία

                        4   Απαιτήσεις σε ευρώ έναντι μη κατοίκων ζώνης ευρώ

                                    4.1

                                    Καταθέσεις σε τράπεζες, τίτλοι και δάνεια

                                    α)

                                       Καταθέσεις σε τράπεζες εκτός ζώνης ευρώ, εκτός όσων εμπίπτουν στο στοιχείο του ενεργητικού 11.3 “Λοιπά χρηματοοικονομικά στοιχεία ενεργητικού”

                                    Τρεχούμενοι λογαριασμοί, καταθέσεις προθεσμίας, τραπεζικά δάνεια μιας ημέρας, συμφωνίες επαναπώλησης συνδεόμενες με τη διαχείριση τίτλων σε ευρώ

                                    α)

                                       Καταθέσεις σε τράπεζες εκτός ζώνης ευρώ

                                    Ονομαστική αξία

                                    β)

                                       Τίτλοι εκτός ζώνης ευρώ, εκτός όσων εμπίπτουν στο στοιχείο του ενεργητικού 11.3 “Λοιπά χρηματοοικονομικά στοιχεία ενεργητικού”

                                    Μετοχικοί τίτλοι, γραμμάτια και ομόλογα, ομόλογα μηδενικού τοκομεριδίου, τίτλοι χρηματαγοράς, που έχουν εκδοθεί από μη κατοίκους ζώνης ευρώ

                                    β)

                                                i)

                                                   Εμπορεύσιμοι τίτλοι εκτός των διακρατούμενων έως τη λήξη

                                                Αγοραία τιμή
                                                Διαφορές υπέρ ή υπό το άρτιο αποσβέννυνται

                                                ii)

                                                   Εμπορεύσιμοι τίτλοι ταξινομούμενοι ως διακρατούμενοι έως τη λήξη

                                                Κόστος υποκείμενο σε απομείωση αξίας
                                                Διαφορές υπέρ ή υπό το άρτιο αποσβέννυνται

                                                iii)

                                                   Μη εμπορεύσιμοι τίτλοι

                                                Κόστος υποκείμενο σε απομείωση αξίας
                                                Διαφορές υπέρ ή υπό το άρτιο αποσβέννυνται

                                                iv)

                                                   Εμπορεύσιμοι μετοχικοί τίτλοι

                                                Αγοραία τιμή

                                    γ)

                                       Δάνεια προς μη κατοίκους ζώνης ευρώ, εκτός όσων εμπίπτουν στο στοιχείο του ενεργητικού 11.3 “Λοιπά χρηματοοικονομικά στοιχεία ενεργητικού”

                                    γ)

                                       Δάνεια εκτός ζώνης ευρώ

                                    Καταθέσεις στην ονομαστική αξία

                                    δ)

                                       Τίτλοι εκδοθέντες από φορείς εκτός ζώνης ευρώ, εκτός όσων εμπίπτουν στο στοιχείο του ενεργητικού 11.3 “Λοιπά χρηματοοικονομικά στοιχεία ενεργητικού”

                                    Τίτλοι εκδοθέντες από υπερεθνικούς ή διεθνείς οργανισμούς, π.χ. από την Ευρωπαϊκή Τράπεζα Επενδύσεων, ανεξάρτητα από τον τόπο εγκατάστασής τους

                                    δ)

                                                i)

                                                   Εμπορεύσιμοι τίτλοι εκτός των διακρατούμενων έως τη λήξη

                                                Αγοραία τιμή
                                                Διαφορές υπέρ ή υπό το άρτιο αποσβέννυνται

                                                ii)

                                                   Εμπορεύσιμοι τίτλοι ταξινομούμενοι ως διακρατούμενοι έως τη λήξη

                                                Κόστος υποκείμενο σε απομείωση αξίας
                                                Διαφορές υπέρ ή υπό το άρτιο αποσβέννυνται

                                                iii)

                                                   Μη εμπορεύσιμοι τίτλοι

                                                Κόστος υποκείμενο σε απομείωση αξίας
                                                Διαφορές υπέρ ή υπό το άρτιο αποσβέννυνται

                                    4.2

                                    Απαιτήσεις που απορρέουν από την πιστωτική διευκόλυνση στο πλαίσιο του ΜΣΙ ΙΙ

                        Δανειοδοτικές πράξεις σύμφωνα με τους όρους του ΜΣΙ ΙΙ

                        Ονομαστική αξία

                                    5

                                    Δάνεια σε ευρώ προς πιστωτικά ιδρύματα ζώνης ευρώ, συνδεόμενα με πράξεις νομισματικής πολιτικής

                        Στοιχεία 5.1 έως 5.5: συναλλαγές βάσει των αντίστοιχων μέσων νομισματικής πολιτικής που περιγράφονται στο παράρτημα I της κατευθυντήριας γραμμής ΕΚΤ/2011/14 (1)

                                    5.1

                                    Πράξεις κύριας αναχρηματοδότησης

                        Τακτικές αντιστρεπτέες πράξεις για την παροχή ρευστότητας που εκτελούνται σε εβδομαδιαία βάση και με συνήθη διάρκεια μιας εβδομάδας

                        Ονομαστική αξία ή κόστος συμφωνίας επαναγοράς

                                    5.2

                                    Πράξεις πιο μακροπρόθεσμης αναχρηματοδότησης

                        Τακτικές αντιστρεπτέες πράξεις για την παροχή ρευστότητας που εκτελούνται σε μηνιαία βάση και με συνήθη διάρκεια τριών μηνών

                        Ονομαστική αξία ή κόστος συμφωνίας επαναγοράς

                                    5.3

                                    Αντιστρεπτέες πράξεις εξομάλυνσης βραχυχρόνιων διακυμάνσεων της ρευστότητας

                        Αντιστρεπτέες πράξεις που εκτελούνται ως έκτακτες συναλλαγές με σκοπό τη ρύθμιση βραχυχρόνιων διακυμάνσεων της ρευστότητας

                        Ονομαστική αξία ή κόστος συμφωνίας επαναγοράς

                                    5.4

                                    Διαρθρωτικές αντιστρεπτέες πράξεις

                        Αντιστρεπτέες πράξεις που προσαρμόζουν τη διαρθρωτική θέση του Ευρωσυστήματος έναντι του χρηματοπιστωτικού τομέα

                        Ονομαστική αξία ή κόστος συμφωνίας επαναγοράς

                                    5.5

                                    Διευκόλυνση οριακής χρηματοδότησης

                        Διευκόλυνση ρευστότητας μιας ημέρας με προκαθορισμένο επιτόκιο έναντι αποδεκτών περιουσιακών στοιχείων (πάγια διευκόλυνση)

                        Ονομαστική αξία ή κόστος συμφωνίας επαναγοράς

                                    5.6

                                    Πιστώσεις για την κάλυψη περιθωρίων

                        Πρόσθετες πιστώσεις προς πιστωτικά ιδρύματα, οι οποίες προκύπτουν από την αύξηση της αξίας των υποκείμενων στοιχείων του ενεργητικού που λαμβάνονται ως εγγύηση για τη χορήγηση άλλων πιστώσεων στα εν λόγω πιστωτικά ιδρύματα

                        Ονομαστική αξία ή κόστος

                                    6

                                    Λοιπές απαιτήσεις σε ευρώ έναντι πιστωτικών ιδρυμάτων ζώνης ευρώ

                        Τρεχούμενοι λογαριασμοί, καταθέσεις προθεσμίας, τραπεζικά δάνεια μιας ημέρας, συμφωνίες επαναπώλησης συνδεόμενες με τη διαχείριση των χαρτοφυλακίων τίτλων που εμπίπτουν στο στοιχείο του ενεργητικού 7 “Τίτλοι σε ευρώ κατοίκων ζώνης ευρώ”, συμπεριλαμβανομένων των συναλλαγών που προκύπτουν από τη μετατροπή πρώην συναλλαγματικών διαθεσίμων ζώνης ευρώ, και λοιπές απαιτήσεις. Λογαριασμοί ανταποκριτών σε πιστωτικά ιδρύματα άλλων χωρών της ζώνης ευρώ. Λοιπές απαιτήσεις και πράξεις, μη συνδεόμενες με πράξεις νομισματικής πολιτικής του Ευρωσυστήματος.

                        Ονομαστική αξία ή κόστος

                        7   Τίτλοι σε ευρώ κατοίκων ζώνης ευρώ

                                    7.1

                                    Τίτλοι διακρατούμενοι για σκοπούς νομισματικής πολιτικής

                        Τίτλοι εκδοθέντες εντός ζώνης ευρώ, διακρατούμενοι για σκοπούς νομισματικής πολιτικής. Πιστοποιητικά χρέους της ΕΚΤ που αγοράζονται με σκοπό την εξομάλυνση βραχυχρόνιων διακυμάνσεων της ρευστότητας

                                    α)

                                          Εμπορεύσιμοι τίτλοι

                                    Λογιστικοποιούνται ανάλογα με τα κριτήρια της νομισματικής πολιτικής:

                                                i)

                                                Αγοραία τιμή
                                                Διαφορές υπέρ ή υπό το άρτιο αποσβέννυνται

                                                ii)

                                                Κόστος υποκείμενο σε απομείωση αξίας [κόστος όταν η απομείωση αξίας καλύπτεται από πρόβλεψη που εμπίπτει στο στοιχείο του ενεργητικού 13 β) “Προβλέψεις”]
                                                Διαφορές υπέρ ή υπό το άρτιο αποσβέννυνται

                                    β)

                                          Μη εμπορεύσιμοι τίτλοι

                                    Κόστος υποκείμενο σε απομείωση αξίας
                                    Διαφορές υπέρ ή υπό το άρτιο αποσβέννυνται

                                    7.2

                                    Λοιποί τίτλοι

                        Τίτλοι εκτός όσων εμπίπτουν στο στοιχείο του ενεργητικού 7.1 “Τίτλοι διακρατούμενοι για σκοπούς νομισματικής πολιτικής” και στο στοιχείο του ενεργητικού 11.3 “Λοιπά χρηματοοικονομικά στοιχεία ενεργητικού”· γραμμάτια και ομόλογα, ομόλογα μηδενικού τοκομεριδίου, τίτλοι χρηματαγοράς διακρατούμενοι σε οριστική βάση (outright), συμπεριλαμβανομένων των κρατικών τίτλων που ανάγονται στον πριν από την ΟΝΕ χρόνο, σε ευρώ. Μετοχικοί τίτλοι

                                    α)

                                          Εμπορεύσιμοι τίτλοι εκτός των διακρατούμενων έως τη λήξη

                                    Αγοραία τιμή
                                    Διαφορές υπέρ ή υπό το άρτιο αποσβέννυνται

                                    β)

                                          Εμπορεύσιμοι τίτλοι ταξινομούμενοι ως διακρατούμενοι έως τη λήξη

                                    Κόστος υποκείμενο σε απομείωση αξίας
                                    Διαφορές υπέρ ή υπό το άρτιο αποσβέννυνται

                                    γ)

                                          Μη εμπορεύσιμοι τίτλοι

                                    Κόστος υποκείμενο σε απομείωση αξίας
                                    Διαφορές υπέρ ή υπό το άρτιο αποσβέννυνται

                                    δ)

                                          Εμπορεύσιμοι μετοχικοί τίτλοι

                                    Αγοραία τιμή

                                    8

                                    Χρέος γενικής κυβέρνησης σε ευρώ

                        Απαιτήσεις έναντι της κυβέρνησης, αναγόμενες στον πριν από την ΟΝΕ χρόνο (μη εμπορεύσιμοι τίτλοι, δάνεια)

                        Καταθέσεις/δάνεια στην ονομαστική αξία, μη εμπορεύσιμοι τίτλοι στο κόστος

                        9   Απαιτήσεις εντός του Ευρωσυστήματος

                                    9.1

                                    Απαιτήσεις συνδεόμενες με έκδοση πιστοποιητικών χρέους της ΕΚΤ

                        Απαιτήσεις εντός του Ευρωσυστήματος έναντι των ΕθνΚΤ που προκύπτουν από την έκδοση πιστοποιητικών χρέους της ΕΚΤ

                        Κόστος

                                    9.2

                                    Απαιτήσεις συνδεόμενες με την κατανομή των τραπεζογραμματίων ευρώ εντός του Ευρωσυστήματος

                        Απαιτήσεις συνδεόμενες με την έκδοση τραπεζογραμματίων ευρώ της ΕΚΤ, σύμφωνα με την απόφαση ΕΚΤ/2010/29 (2)

                        Ονομαστική αξία

                                    9.3

                                    Λοιπές απαιτήσεις εντός του Ευρωσυστήματος (καθαρές)

                        Καθαρή θέση των ακόλουθων επιμέρους στοιχείων:

                                    α)

                                    καθαρές απαιτήσεις που απορρέουν από υπόλοιπα λογαριασμών του TARGET2 και λογαριασμών ανταποκριτών των ΕθνΚΤ, δηλαδή καθαρό ποσό των απαιτήσεων και υποχρεώσεων. Βλέπε επίσης το στοιχείο του παθητικού 10.2 “Λοιπές υποχρεώσεις εντός του Ευρωσυστήματος (καθαρές)”

                                    α)

                                    Ονομαστική αξία

                                    β)

                                    λοιπές απαιτήσεις σε ευρώ εντός του Ευρωσυστήματος που τυχόν προκύπτουν, συμπεριλαμβανομένων των απαιτήσεων από την ενδιάμεση διανομή του εισοδήματος της ΕΚΤ στις ΕθνΚΤ

                                    β)

                                    Ονομαστική αξία

                                    10

                                    Στοιχεία υπό τακτοποίηση

                        Υπόλοιπα λογαριασμών τακτοποίησης (απαιτήσεις), συμπεριλαμβανομένων των επιταγών υπό είσπραξη

                        Ονομαστική αξία

                        11   Λοιπά στοιχεία ενεργητικού

                                    11.1

                                    Κέρματα ζώνης ευρώ

                        Κέρματα ευρώ

                        Ονομαστική αξία

                                    11.2

                                    Ενσώματα και ασώματα πάγια στοιχεία ενεργητικού

                        Γήπεδα και κτίρια, έπιπλα και εξοπλισμός, συμπεριλαμβανομένου του ηλεκτρονικού εξοπλισμού, λογισμικό

                        Κόστος μείον αποσβέσεις
                        Ως “απόσβεση” (depreciation) νοείται εν προκειμένω η συστηματική κατανομή του αποσβεστέου ποσού ενός περιουσιακού στοιχείου κατά τη διάρκεια της ωφέλιμης ζωής του. Ωφέλιμη ζωή είναι η περίοδος στη διάρκεια της οποίας ένα πάγιο περιουσιακό στοιχείο αναμένεται να χρησιμοποιηθεί από την επιχείρηση. Η ωφέλιμη ζωή μεμονωμένων σημαντικών πάγιων περιουσιακών στοιχείων είναι δυνατό να αναθεωρείται συστηματικά εάν οι προσδοκίες διαφέρουν από προηγούμενες εκτιμήσεις. Τα κύρια περιουσιακά στοιχεία είναι δυνατό να περιλαμβάνουν επιμέρους στοιχεία με διαφορετική ωφέλιμη ζωή. Οι ζωές των εν λόγω επιμέρους στοιχείων θα πρέπει να αξιολογούνται μεμονωμένα
                        Στο κόστος των ασώματων στοιχείων του ενεργητικού περιλαμβάνεται η τιμή κτήσης τους. Λοιπές άμεσες ή έμμεσες δαπάνες αντιμετωπίζονται ως έξοδα
                        Κεφαλαιοποίηση δαπανών: υποκείμενη σε όριο (κάτω των 10 000  ευρώ, μη συμπεριλαμβανομένου ΦΠΑ: δεν γίνεται κεφαλαιοποίηση)

                                    11.3

                                    Λοιπά χρηματοοικονομικά στοιχεία ενεργητικού

                                    —

                                    Συμμετοχές και επενδύσεις σε θυγατρικές, μετοχές διακρατούμενες για λόγους στρατηγικής/πολιτικής

                                    —

                                    Τίτλοι, συμπεριλαμβανομένων μετοχών, και λοιπά χρηματοδοτικά μέσα και υπόλοιπα, συμπεριλαμβανομένων καταθέσεων προθεσμίας και τρεχούμενων λογαριασμών, διακρατούμενα ως χαρτοφυλάκιο ειδικού προορισμού

                                    —

                                    Συμφωνίες επαναπώλησης με πιστωτικά ιδρύματα, συνδεόμενες με τη διαχείριση των χαρτοφυλακίων τίτλων που εμπίπτουν στο παρόν στοιχείο

                                    α)

                                          Εμπορεύσιμοι μετοχικοί τίτλοι

                                    Αγοραία τιμή

                                    β)

                                          Συμμετοχές και μη ευχερώς ρευστοποιήσιμες μετοχές, και λοιποί μετοχικοί τίτλοι διακρατούμενοι ως μόνιμη επένδυση

                                    Κόστος υποκείμενο σε απομείωση αξίας

                                    γ)

                                          Επενδύσεις σε θυγατρικές ή σημαντικές συμμετοχές

                                    Καθαρή αξία στοιχείου ενεργητικού

                                    δ)

                                          Εμπορεύσιμοι τίτλοι εκτός των διακρατούμενων έως τη λήξη

                                    Αγοραία τιμή
                                    Διαφορές υπέρ/υπό το άρτιο αποσβέννυνται

                                    ε)

                                          Εμπορεύσιμοι τίτλοι ταξινομούμενοι ως διακρατούμενοι έως τη λήξη ή τηρούμενοι ως μόνιμη επένδυση

                                    Κόστος υποκείμενο σε απομείωση αξίας
                                    Διαφορές υπέρ ή υπό το άρτιο αποσβέννυνται

                                    στ)

                                          Μη εμπορεύσιμοι τίτλοι

                                    Κόστος υποκείμενο σε απομείωση αξίας

                                    ζ)

                                          Καταθέσεις σε τράπεζες και δάνεια

                                    Ονομαστική αξία, μετατροπή με την αγοραία συναλλαγματική ισοτιμία, εάν τα υπόλοιπα/οι καταθέσεις είναι εκφρασμένα σε ξένα νομίσματα

                                    11.4

                                    Διαφορές από αναπροσαρμογή της αξίας πράξεων εκτός ισολογισμού

                        Αποτελέσματα αποτίμησης προθεσμιακών πράξεων συναλλάγματος, πράξεων ανταλλαγής νομισμάτων, πράξεων ανταλλαγής επιτοκίων (εκτός αν εφαρμόζεται ημερήσιο περιθώριο διαφορών αποτίμησης), προθεσμιακών συμφωνιών επιτοκίων, προθεσμιακών πράξεων επί τίτλων, άμεσων πράξεων συναλλάγματος από την ημερομηνία συναλλαγής έως την ημερομηνία διακανονισμού

                        Καθαρή θέση μεταξύ προθεσμιακής και άμεσης συναλλαγής, με την αγοραία συναλλαγματική ισοτιμία

                                    11.5

                                    Δεδουλευμένα έσοδα και προπληρωθέντα έξοδα

                        Έσοδα που δεν καθίστανται απαιτητά εντός της περιόδου υποβολής στοιχείων αλλά αφορούν αυτή. Προπληρωθέντα έξοδα και καταβληθέντες δεδουλευμένοι τόκοι, δηλαδή δεδουλευμένοι τόκοι που αγοράζονται με ορισμένο τίτλο

                        Ονομαστική αξία, συνάλλαγμα μετατρεπόμενο με την αγοραία συναλλαγματική ισοτιμία

                                    11.6

                                    Διάφορα στοιχεία

                                    α)

                                    Προκαταβολές, δάνεια και λοιπά στοιχεία ελάσσονος σημασίας. Δάνεια για λογαριασμό τρίτων (on a trust basis)

                                    α)

                                    Ονομαστική αξία ή κόστος

                                    β)

                                    Επενδύσεις συνδεόμενες με καταθέσεις πελατείας σε χρυσό

                                    β)

                                    Αγοραία αξία

                                    γ)

                                    Καθαρή υποχρέωση από συντάξεις

                                    γ)

                                    Σύμφωνα με το άρθρο 24 παράγραφος 2

                                    δ)

                                    Εκκρεμείς απαιτήσεις που προκύπτουν από αθέτηση υποχρέωσης αντισυμβαλλομένων του Ευρωσυστήματος στο πλαίσιο πιστοδοτικών πράξεων του Ευρωσυστήματος

                                    δ)

                                    Ονομαστική/ανακτήσιμη αξία (πριν από/μετά το διακανονισμό της ζημίας)

                                    ε)

                                    Στοιχεία του ενεργητικού ή απαιτήσεις (έναντι τρίτων) που παρακρατήθηκαν και/ή αποκτήθηκαν στο πλαίσιο της ρευστοποίησης ασφαλειών που παρασχέθηκαν από αντισυμβαλλομένους του Ευρωσυστήματος οι οποίοι αθέτησαν υποχρέωσή τους

                                    ε)

                                    Κόστος (μετατρεπόμενο με βάση την αγοραία συναλλαγματική ισοτιμία κατά το χρόνο της απόκτησης, εάν τα χρηματοοικονομικά στοιχεία του ενεργητικού εκφράζονται σε ξένα νομίσματα)

                                    12

                                    Ζημίες χρήσης

                        Ονομαστική αξία

                  ΠΑΘΗΤΙΚΟ

                        Στοιχείο ισολογισμού

                        Ταξινόμηση του περιεχομένου των στοιχείων του ισολογισμού

                        Αρχή αποτίμησης

                                    1

                                    Τραπεζογραμμάτια σε κυκλοφορία

                        Τραπεζογραμμάτια ευρώ εκδοθέντα από την ΕΚΤ, σύμφωνα με την απόφαση ΕΚΤ/2010/29

                        Ονομαστική αξία

                                    2

                                    Υποχρεώσεις σε ευρώ έναντι πιστωτικών ιδρυμάτων ζώνης ευρώ, συνδεόμενες με πράξεις νομισματικής πολιτικής

                        Στοιχεία 2.1, 2.2, 2.3 και 2.5: καταθέσεις σε ευρώ όπως περιγράφονται στο παράρτημα I της κατευθυντήριας γραμμής ΕΚΤ/2011/14

                                    2.1

                                    Τρεχούμενοι λογαριασμοί (που καλύπτουν το σύστημα ελάχιστων αποθεματικών)

                        Λογαριασμοί σε ευρώ πιστωτικών ιδρυμάτων, τα οποία περιλαμβάνονται στον κατάλογο των χρηματοπιστωτικών ιδρυμάτων που υποχρεούνται σε τήρηση ελάχιστων αποθεματικών, σύμφωνα με το καταστατικό του ΕΣΚΤ. Το στοιχείο αυτό περιλαμβάνει κατά βάση λογαριασμούς που χρησιμοποιούνται για την τήρηση των ελάχιστων αποθεματικών

                        Ονομαστική αξία

                                    2.2

                                    Διευκόλυνση αποδοχής καταθέσεων

                        Καταθέσεις μιας ημέρας με προκαθορισμένο επιτόκιο (πάγια διευκόλυνση)

                        Ονομαστική αξία

                                    2.3

                                    Καταθέσεις προθεσμίας

                        Αποδοχή καταθέσεων με σκοπό την απορρόφηση ρευστότητας, στο πλαίσιο πράξεων εξομάλυνσης βραχυπρόθεσμων διακυμάνσεων της ρευστότητας

                        Ονομαστική αξία

                                    2.4

                                    Αντιστρεπτέες πράξεις εξομάλυνσης των βραχυχρόνιων διακυμάνσεων της ρευστότητας

                        Συναλλαγές συνδεόμενες με τη νομισματική πολιτική με σκοπό την απορρόφηση ρευστότητας

                        Ονομαστική αξία ή κόστος συμφωνίας επαναγοράς

                                    2.5

                                    Καταθέσεις για την κάλυψη περιθωρίων

                        Καταθέσεις πιστωτικών ιδρυμάτων, που προκύπτουν από τη μείωση της αξίας των υποκείμενων στοιχείων του ενεργητικού που παρέχονται ως εγγύηση στο πλαίσιο της χορήγησης πιστώσεων στα εν λόγω πιστωτικά ιδρύματα

                        Ονομαστική αξία

                                    3

                                    Λοιπές υποχρεώσεις σε ευρώ έναντι πιστωτικών ιδρυμάτων της ζώνης ευρώ

                        Συμφωνίες επαναγοράς συνδεόμενες με ταυτόχρονες συμφωνίες επαναπώλησης με σκοπό τη διαχείριση χαρτοφυλακίων τίτλων που εμπίπτουν στο στοιχείο του ενεργητικού 7 “Τίτλοι σε ευρώ κατοίκων ζώνης ευρώ”. Λοιπές πράξεις, μη συνδεόμενες με πράξεις νομισματικής πολιτικής του Ευρωσυστήματος. Δεν περιλαμβάνονται οι τρεχούμενοι λογαριασμοί πιστωτικών ιδρυμάτων

                        Ονομαστική αξία ή κόστος συμφωνίας επαναγοράς

                                    4

                                    Εκδοθέντα πιστοποιητικά χρέους της ΕΚΤ

                        Πιστοποιητικά χρέους όπως περιγράφονται στο παράρτημα I της κατευθυντήριας γραμμής ΕΚΤ/2011/14. Προεξοφλητικοί τίτλοι που εκδίδονται προς απορρόφηση ρευστότητας

                        Κόστος
                        Διαφορές υπό το άρτιο αποσβέννυνται

                        5   Υποχρεώσεις σε ευρώ έναντι λοιπών κατοίκων ζώνης ευρώ

                                    5.1

                                    Γενική κυβέρνηση

                        Τρεχούμενοι λογαριασμοί, καταθέσεις προθεσμίας, καταθέσεις όψεως

                        Ονομαστική αξία

                                    5.2

                                    Λοιπές υποχρεώσεις

                        Τρεχούμενοι λογαριασμοί προσωπικού, εταιρειών και πελατών, συμπεριλαμβανομένων των χρηματοπιστωτικών ιδρυμάτων που απαλλάσσονται της υποχρέωσης τήρησης ελάχιστων αποθεματικών (βλέπε στοιχείο του παθητικού 2.1)· καταθέσεις προθεσμίας, καταθέσεις όψεως

                        Ονομαστική αξία

                                    6

                                    Υποχρεώσεις σε ευρώ έναντι μη κατοίκων ζώνης ευρώ

                        Τρεχούμενοι λογαριασμοί, καταθέσεις προθεσμίας, καταθέσεις όψεως, συμπεριλαμβανομένων λογαριασμών που τηρούνται για πληρωμές και λογαριασμών που τηρούνται για τη διαχείριση διαθεσίμων: άλλων τραπεζών, κεντρικών τραπεζών, διεθνών/υπερεθνικών οργανισμών, συμπεριλαμβανομένης της Ευρωπαϊκής Επιτροπής· τρεχούμενοι λογαριασμοί άλλων καταθετών. Συμφωνίες επαναγοράς συνδεόμενες με ταυτόχρονες συμφωνίες επαναπώλησης με σκοπό τη διαχείριση τίτλων σε ευρώ Υπόλοιπα λογαριασμών του TARGET2 κεντρικών τραπεζών κρατών μελών που δεν έχουν ως νόμισμα το ευρώ

                        Ονομαστική αξία ή κόστος συμφωνίας επαναγοράς

                                    7

                                    Υποχρεώσεις σε συνάλλαγμα έναντι κατοίκων ζώνης ευρώ

                        Τρεχούμενοι λογαριασμοί. Υποχρεώσεις από συμφωνίες επαναγοράς· συνήθως επενδυτικές συναλλαγές βάσει περιουσιακών στοιχείων σε συνάλλαγμα ή χρυσό

                        Ονομαστική αξία, μετατροπή με την αγοραία συναλλαγματική ισοτιμία του τέλους χρήσεως

                        8   Υποχρεώσεις σε συνάλλαγμα έναντι μη κατοίκων ζώνης ευρώ

                                    8.1

                                    Καταθέσεις, υπόλοιπα και λοιπές υποχρεώσεις

                        Τρεχούμενοι λογαριασμοί. Υποχρεώσεις από συμφωνίες επαναγοράς· συνήθως επενδυτικές συναλλαγές βάσει περιουσιακών στοιχείων σε συνάλλαγμα ή χρυσό

                        Ονομαστική αξία, μετατροπή με την αγοραία συναλλαγματική ισοτιμία του τέλους χρήσεως

                                    8.2

                                    Υποχρεώσεις που απορρέουν από την πιστωτική διευκόλυνση στο πλαίσιο του ΜΣΙ ΙΙ

                        Δανειοδοτικές πράξεις σύμφωνα με τους όρους του ΜΣΙ ΙΙ

                        Ονομαστική αξία, μετατροπή με την αγοραία συναλλαγματική ισοτιμία του τέλους χρήσεως

                                    9

                                    Λογαριασμός ειδικών τραβηκτικών δικαιωμάτων του ΔΝΤ

                        Στοιχείο εκφραζόμενο σε ΕΤΔ, το οποίο απεικονίζει το ποσό των ΕΤΔ που είχαν αρχικά κατανεμηθεί στην αντίστοιχη χώρα/ΕθνΚΤ

                        Ονομαστική αξία, μετατροπή με την αγοραία συναλλαγματική ισοτιμία του τέλους χρήσεως

                        10   Υποχρεώσεις εντός του Ευρωσυστήματος

                                    10.1

                                    Υποχρεώσεις που αντιστοιχούν στη μεταβίβαση συναλλαγματικών διαθεσίμων

                        Στοιχείο ισολογισμού της ΕΚΤ, σε ευρώ

                        Ονομαστική αξία

                                    10.2

                                    Λοιπές υποχρεώσεις εντός του Ευρωσυστήματος (καθαρές)

                        Καθαρή θέση των ακόλουθων επιμέρους στοιχείων:

                                    α)

                                    καθαρές υποχρεώσεις που απορρέουν από υπόλοιπα λογαριασμών του TARGET2 και λογαριασμών ανταποκριτών των ΕθνΚΤ, δηλαδή καθαρό ποσό των απαιτήσεων και υποχρεώσεων. Βλέπε επίσης στοιχείο του ενεργητικού 9.3 “Λοιπές απαιτήσεις εντός του Ευρωσυστήματος (καθαρές)”

                                    α)

                                    Ονομαστική αξία

                                    β)

                                    λοιπές υποχρεώσεις σε ευρώ εντός του Ευρωσυστήματος που τυχόν προκύπτουν, συμπεριλαμβανομένων των υποχρεώσεων από την ενδιάμεση διανομή του εισοδήματος της ΕΚΤ στις ΕθνΚΤ

                                    β)

                                    Ονομαστική αξία

                                    11

                                    Στοιχεία υπό τακτοποίηση

                        Υπόλοιπα λογαριασμών τακτοποίησης (υποχρεώσεις), συμπεριλαμβανομένων των μεταφορών πιστώσεων “καθ' οδόν”

                        Ονομαστική αξία

                        12   Λοιπές υποχρεώσεις

                                    12.1

                                    Διαφορές από αναπροσαρμογή της αξίας πράξεων εκτός ισολογισμού

                        Αποτελέσματα αποτίμησης προθεσμιακών πράξεων συναλλάγματος, πράξεων ανταλλαγής νομισμάτων, πράξεων ανταλλαγής επιτοκίων (εκτός αν εφαρμόζεται ημερήσιο περιθώριο διαφορών αποτίμησης), προθεσμιακών συμφωνιών επιτοκίων, προθεσμιακών πράξεων επί τίτλων, άμεσων πράξεων συναλλάγματος από την ημερομηνία συναλλαγής έως την ημερομηνία διακανονισμού

                        Καθαρή θέση μεταξύ προθεσμιακής και άμεσης συναλλαγής, στην αγοραία συναλλαγματική ισοτιμία

                                    12.2

                                    Δεδουλευμένα έξοδα και προεισπραχθέντα έσοδα

                        Δαπάνες πληρωτέες σε μελλοντική περίοδο, αλλά συνδεόμενες με την περίοδο υποβολής στοιχείων. Έσοδα που εισπράττονται εντός της περιόδου υποβολής στοιχείων, συνδέονται όμως με μελλοντική περίοδο

                        Ονομαστική αξία, συνάλλαγμα μετατρεπόμενο με την αγοραία συναλλαγματική ισοτιμία

                                    12.3

                                    Διάφορα στοιχεία

                                    α)

                                    Εκκρεμείς λογαριασμοί φόρων. Πιστώσεις ή εγγυητικοί λογαριασμοί σε συνάλλαγμα. Συμφωνίες επαναγοράς με πιστωτικά ιδρύματα, συνδεόμενες με ταυτόχρονες συμφωνίες επαναπώλησης με σκοπό τη διαχείριση χαρτοφυλακίων τίτλων που εμπίπτουν στο στοιχείο του ενεργητικού 11.3 “Λοιπά χρηματοοικονομικά στοιχεία ενεργητικού”. Πρόσθετες υποχρεωτικές καταθέσεις. Λοιπά στοιχεία ελάσσονος σημασίας. Υποχρεώσεις για λογαριασμό τρίτων (on a trust basis).

                                    α)

                                    Ονομαστική αξία ή κόστος (συμφωνίας επαναγοράς)

                                    β)

                                    Καταθέσεις πελατείας σε χρυσό.

                                    β)

                                    Αγοραία αξία

                                    γ)

                                    Καθαρές υποχρεώσεις που αφορούν το πρόγραμμα συνταξιοδότησης

                                    γ)

                                    Σύμφωνα με το άρθρο 24 παράγραφος 2

                                    13

                                    Προβλέψεις

                                    α)

                                    Για συναλλαγματικό κίνδυνο, κίνδυνο επιτοκίου, πιστωτικό κίνδυνο και κίνδυνο τιμής χρυσού και για άλλους σκοπούς, π.χ. αναμενόμενες μελλοντικές δαπάνες και εισφορές βάσει του άρθρου 48.2 του καταστατικού του ΕΣΚΤ σε σχέση με κεντρικές τράπεζες κρατών μελών επί των οποίων καταργούνται οι παρεκκλίσεις

                                    α)

                                    Κόστος/ονομαστική αξία

                                    β)

                                    Για κίνδυνο αντισυμβαλλομένου που προκύπτει από πράξεις νομισματικής πολιτικής

                                    β)

                                    Ονομαστική αξία (βασίζεται σε αποτίμηση του διοικητικού συμβουλίου της ΕΚΤ στο τέλος της χρήσης)

                                    14

                                    Λογαριασμοί αναπροσαρμογής

                                    α)

                                    Λογαριασμοί αναπροσαρμογής συνδεόμενοι με τις διακυμάνσεις των τιμών όσον αφορά τον χρυσό, κάθε είδους τίτλους σε ευρώ, κάθε είδους τίτλους εκφρασμένους σε ξένο νόμισμα, δικαιώματα προαίρεσης· διαφορές στην αποτίμηση με τις τιμές της αγοράς που συνδέονται με παράγωγα προϊόντα κάλυψης του κινδύνου επιτοκίου· λογαριασμοί αναπροσαρμογής συνδεόμενοι με τις διακυμάνσεις των συναλλαγματικών ισοτιμιών όσον αφορά την καθαρή θέση κάθε νομίσματος, συμπεριλαμβανομένων των πράξεων ανταλλαγής νομισμάτων, των προθεσμιακών πράξεων συναλλάγματος και των ΕΤΔ
                                    Ειδικοί λογαριασμοί αναπροσαρμογής, οι οποίοι προκύπτουν από τις προβλεπόμενες στο άρθρο 48.2 του καταστατικού του ΕΣΚΤ εισφορές σε σχέση με κεντρικές τράπεζες κρατών μελών επί των οποίων καταργούνται οι παρεκκλίσεις. Βλέπε άρθρο 13 παράγραφος 2

                                    α)

                                    Διαφορές από την αναπροσαρμογή μεταξύ του μέσου κόστους και της αγοραίας αξίας, συνάλλαγμα μετατρεπόμενο με την αγοραία ισοτιμία

                                    β)

                                    Αποτελέσματα επανεπιμέτρησης της καθαρής υποχρέωσης (του καθαρού περιουσιακού στοιχείου) σε σχέση με καθορισμένες παροχές μετά την έξοδο από την υπηρεσία, τα οποία ισούνται με την καθαρή θέση των ακόλουθων επιμέρους στοιχείων:

                                                i)

                                                των αναλογιστικών κερδών και ζημιών στην παρούσα αξία των δεσμεύσεων σε σχέση με καθορισμένες παροχές

                                                ii)

                                                της απόδοσης των περιουσιακών στοιχείων του προγράμματος, εξαιρουμένων των ποσών που περιλαμβάνονται στον καθαρό τόκο επί της καθαρής υποχρέωσης (του καθαρού περιουσιακού στοιχείου) σε σχέση με καθορισμένες παροχές

                                                iii)

                                                τυχόν μεταβολών του ανώτατου ορίου του περιουσιακού στοιχείου, εξαιρουμένων των ποσών που περιλαμβάνονται στους καθαρούς τόκους επί της καθαρής υποχρέωσης (του καθαρού περιουσιακού στοιχείου) σε σχέση με καθορισμένες παροχές

                                    β)

                                    Σύμφωνα με το άρθρο 24 παράγραφος 2

                        15   Κεφάλαιο και αποθεματικά

                                    15.1

                                    Κεφάλαιο

                        Καταβεβλημένο κεφάλαιο

                        Ονομαστική αξία

                                    15.2

                                    Αποθεματικά

                        Νόμιμα αποθεματικά σύμφωνα με το άρθρο 33 του καταστατικού του ΕΣΚΤ και εισφορές βάσει του άρθρου 48.2 του καταστατικού του ΕΣΚΤ σε σχέση με κεντρικές τράπεζες κρατών μελών επί των οποίων καταργούνται οι παρεκκλίσεις

                        Ονομαστική αξία

                                    16

                                    Κέρδη χρήσης

                        Ονομαστική αξία»

         (1)  Κατευθυντήρια γραμμή της Ευρωπαϊκής Κεντρικής Τράπεζας, της 20ής Σεπτεμβρίου 2011, σχετικά με τα μέσα και τις διαδικασίες νομισματικής πολιτικής του Ευρωσυστήματος (ΕΕ L 331 της 14.12.2011, σ. 1).

         (2)  Απόφαση της Ευρωπαϊκής Κεντρικής Τράπεζας, της 13ης Δεκεμβρίου 2010, σχετικά με την έκδοση τραπεζογραμματίων ευρώ (ΕΕ L 35 της 9.2.2011, σ. 26).


title: Απόφαση 2012/166/ΚΕΠΠΑ του Συμβουλίου, της 23ης Μαρτίου 2012 , για τη στήριξη από την ΕΕ των δραστηριοτήτων του Οργανισμού για την Απαγόρευση των Χημικών Όπλων (ΟΑΧΟ) στο πλαίσιο της εφαρμογής της στρατηγικής της ΕΕ κατά της διάδοσης όπλων μαζικής καταστροφής

text:
               24.3.2012

               EL

               Επίσημη Εφημερίδα της Ευρωπαϊκής Ένωσης

               L 87/49

         ΑΠΌΦΑΣΗ 2012/166/ΚΕΠΠΑ ΤΟΥ ΣΥΜΒΟΥΛΊΟΥ
   της 23ης Μαρτίου 2012
   για τη στήριξη από την ΕΕ των δραστηριοτήτων του Οργανισμού για την Απαγόρευση των Χημικών Όπλων (ΟΑΧΟ) στο πλαίσιο της εφαρμογής της στρατηγικής της ΕΕ κατά της διάδοσης όπλων μαζικής καταστροφής
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 26 παράγραφος 2,
   Εκτιμώντας τα ακόλουθα:

               (1)

               Στις 12 Δεκεμβρίου 2003, το Ευρωπαϊκό Συμβούλιο ενέκρινε τη στρατηγική της ΕΕ κατά της διάδοσης όπλων μαζικής καταστροφής (εφεξής «στρατηγική της ΕΕ»), η οποία περιλαμβάνει στο Κεφάλαιο ΙΙΙ κατάλογο μέτρων που πρέπει να ληφθούν για την καταπολέμηση της διάδοσης των όπλων αυτών.

               (2)

               Η στρατηγική της ΕΕ υπογραμμίζει τον κρίσιμο ρόλο της σύμβασης για τα χημικά όπλα (CWC) και του ΟΑΧΟ προς τη δημιουργία ενός κόσμου απαλλαγμένου από χημικά όπλα. Στο πλαίσιο αυτής της στρατηγικής, η ΕΕ έχει δεσμευθεί να εργασθεί για την καθολική προσχώρηση στις βασικές συμβάσεις και συμφωνίες αφοπλισμού και μη διάδοσης, μεταξύ των οποίων και η CWC. Οι στόχοι της στρατηγικής της ΕΕ είναι συμπληρωματικοί προς τους στόχους που επιδιώκει ο ΟΑΧΟ στο πλαίσιο της αρμοδιότητάς του για την εφαρμογή της CWC.

               (3)

               Στις 22 Νοεμβρίου 2004, το Συμβούλιο υιοθέτησε την κοινή δράση 2004/797/ΚΕΠΠΑ για τη στήριξη των δραστηριοτήτων του ΟΑΧΟ στο πλαίσιο της εφαρμογής της στρατηγικής της ΕΕ κατά της διάδοσης όπλων μαζικής καταστροφής (1), μετά τη λήξη της οποίας ακολούθησε η κοινή δράση 2005/913/ΚΕΠΠΑ (2) και εν συνεχεία η κοινή δράση 2007/185/ΚΕΠΠΑ (3). Την κοινή δράση 2007/185/ΚΕΠΠΑ ακολούθησε η απόφαση 2009/569/ΚΕΠΠΑ (4) που έληξε στις 3 Δεκεμβρίου 2011.

               (4)

               Η συνέχιση αυτής της εντατικής και στοχοθετημένης βοήθειας της ΕΕ προς τον ΟΑΧΟ είναι αναγκαία στο πλαίσιο της ενεργού εφαρμογής του Κεφαλαίου ΙΙΙ της στρατηγικής της ΕΕ. Είναι αναγκαίες περαιτέρω δραστηριότητες προώθησης της πλήρους εφαρμογής της CWC, καθώς και δραστηριότητες που θα ενισχύουν την ετοιμότητα των συμβαλλόμενων κρατών της CWC («συμβαλλόμενα μέρη») να προλαμβάνουν και να αντιμετωπίζουν επιθέσεις με τοξικές χημικές ουσίες, διεθνή συνεργασία στον τομέα των χημικών δραστηριοτήτων και η ικανότητα του ΟΑΧΟ να προσαρμόζεται στις εξελίξεις στον τομέα της επιστήμης και της τεχνολογίας. Τα μέτρα που σχετίζονται με την οικουμενική εφαρμογή της CWC πρέπει να συνεχιστούν και να προσαρμοστούν και να απευθύνονται στον ολονέν μειούμενο αριθμό των κρατών που δεν είναι συμβαλλόμενα μέρη της CWC,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Για τον σκοπό της άμεσης πρακτικής εφαρμογής ορισμένων στοιχείων της στρατηγικής της ΕΕ, η Ένωση στηρίζει τις δραστηριότητες του ΟΑΧΟ, με τους εξής στόχους:

               —

               να ενισχυθούν οι ικανότητες των συμβαλλομένων κρατών να εκπληρώνουν τις υποχρεώσεις τους δυνάμει της CWC,

               —

               να ενισχυθεί η ετοιμότητα των συμβαλλομένων κρατών να προλαμβάνουν και να αντιμετωπίζουν επιθέσεις με τοξικές χημικές ουσίες,

               —

               να ενισχυθεί η διεθνής συνεργασία στον τομέα των χημικών δραστηριοτήτων,

               —

               να υποστηριχθεί η ικανότητα του ΟΑΧΟ να προσαρμόζεται στις εξελίξεις στον τομέα της επιστήμης και της τεχνολογίας,

               —

               να προαχθεί η οικουμενική εφαρμογή, παροτρύνοντας τα κράτη που δεν είναι συμβαλλόμενα μέρη να προσχωρήσουν στη σύμβαση.

         2.   Εν προκειμένω, οι δραστηριότητες που στηρίζει η 'Ένωση στο πλαίσιο των σχεδίων του ΟΑΧΟ, που τηρούν τα μέτρα που προβλέπονται στη στρατηγική της ΕΕ, είναι τα εξής:

                  Σχέδιο Ι: εθνική εφαρμογή, επαλήθευση και οικουμενικός χαρακτήρας

               Δραστηριότητες:

                           —

                           Διμερείς επισκέψεις τεχνικής συνδρομής

                           —

                           Μαθήματα κατάρτισης των τελωνειακών υπαλλήλων σχετικά με τις τεχνικές πτυχές του καθεστώτος περί μεταφοράς

                           —

                           Συνδρομή προς τις εθνικές αρχές

                           —

                           Εργαλείο ηλεκτρονικής μάθησης για τις εθνικές αρχές/τους συμπράττοντες ενδιαφερομένους

                           —

                           Ενημέρωση κρατών που δεν είναι συμβαλλόμενα μέρη της CWC

                           —

                           Ασκήσεις ερευνών μετά από διατύπωση ισχυρισμών περί χρήσεως χημικών όπλων

                  Σχέδιο ΙΙ: Διεθνής συνεργασία

               Δραστηριότητες:

                           —

                           Σειρά μαθημάτων για την ανάπτυξη των δεξιοτήτων ανάλυσης

                           —

                           Ενημέρωση του βιομηχανικού κλάδου — Κύκλος μαθημάτων για την CWC και την ασφάλεια χημικών διεργασιών

                  Σχέδιο ΙΙΙ: Επισκέψεις αντιπροσώπων του Εκτελεστικού Συμβουλίου του ΟΑΧΟ σε εγκαταστάσεις καταστροφής χημικών όπλων (CWDF)

               Δραστηριότητα:

                           —

                           Επισκέψεις σε CWDF

                  Σχέδιο IV: Επιστήμη και Τεχνολογία

               Δραστηριότητες:

                           —

                           Συνεδριάσεις ομάδας εργασίας του Επιστημονικού Συμβουλευτικού Συμβουλίου

                           —

                           Συγχρηματοδότηση κύκλου μαθημάτων διεθνούς επιστήμης και τεχνολογίας, στα πλαίσια της διάσκεψης ΟΑΧΟ-Διεθνούς Ένωσης καθαρής και εφαρμοσμένης χημείας (IUPAC)

                  Σχέδιο V: Ετοιμότητα των συμβαλλομένων κρατών να προλαμβάνουν και να αντιμετωπίζουν επιθέσεις με χημικά

               Δραστηριότητες:

                           —

                           Περιφερειακά εργαστήρια — Άρθρο Χ της CWC και θέματα περιφερειακής συνεργασίας στον τομέα της παροχής βοήθειας και της αντιμετώπισης καταστάσεων εκτάκτου ανάγκης

                           —

                           Ασκήσεις επί χάρτου και πρόγραμμα ασκήσεων

                           —

                           Ο ΟΑΧΟ ως πλατφόρμα ενίσχυσης της ασφάλειας σε εργοστάσια χημικών

                  Σχέδιο VI: Πρόγραμμα για την Αφρική

               Δραστηριότητες:

                           —

                           Διμερείς επισκέψεις τεχνικής συνδρομής

                           —

                           Μαθήματα κατάρτισης των τελωνειακών υπαλλήλων σχετικά με τις τεχνικές πτυχές του καθεστώτος περί μεταφοράς

                           —

                           Ενημέρωση του βιομηχανικού κλάδου — Η CWC και η ασφάλεια χημικών διεργασιών

                           —

                           Σειρά μαθημάτων για την ανάπτυξη των δεξιοτήτων ανάλυσης

                           —

                           Περιφερειακά εργαστήρια — Άρθρο Χ της CWC και θέματα περιφερειακής συνεργασίας στον τομέα της παροχής βοήθειας και της αντιμετώπισης καταστάσεων εκτάκτου ανάγκης

                           —

                           Περιφερειακό μακροπρόθεσμο πρόγραμμα δημιουργίας υποδομής στον τομέα συνδρομής και προστασίας

                     Λεπτομερής περιγραφή των προειρημένων υποστηριζόμενων από την ΕΕ δραστηριοτήτων του ΟΑΧΟ περιλαμβάνεται στο παράρτημα.

         Άρθρο 2
   1.   Η εφαρμογή της παρούσας απόφασης ανατίθεται στην Ύπατη Εκπρόσωπο της Ένωσης για θέματα εξωτερικής πολιτικής και πολιτικής ασφαλείας (εφεξής ΥΕ).
   2.   Την τεχνική εφαρμογή των σχεδίων που αναφέρονται στο άρθρο 1 παράγραφος 2 αναλαμβάνει η Τεχνική Γραμματεία του ΟΑΧΟ (εφεξής «Τεχνική Γραμματεία»). Θα εκτελεί το συγκεκριμένο καθήκον υπό την ευθύνη και τον έλεγχο της ΥΕ. Προς τούτο, η ΥΕ συνομολογεί τις απαραίτητες ρυθμίσεις με την Τεχνική Γραμματεία.
   Άρθρο 3
   1.   Το ποσόν δημοσιονομικής αναφοράς για την εκτέλεση των σχεδίων που προβλέπονται στο άρθρο 1 παράγραφος 2 ανέρχεται σε 2 140 000 EUR.
   2.   Η διαχείριση των δαπανών που χρηματοδοτούνται από το οριζόμενο στην παράγραφο 1 ποσόν γίνεται σύμφωνα με τις διαδικασίες και τους κανόνες που εφαρμόζονται επί του γενικού προϋπολογισμού της Ένωσης.
   3.   Η Επιτροπή επιβλέπει την ορθή διαχείριση των δαπανών που αναφέρονται στην παράγραφο 1. Προς τούτο, συνάπτει χρηματοδοτική συμφωνία με την Τεχνική Γραμματεία. Η συμφωνία θα ορίζει ότι η Τεχνική Γραμματεία εξασφαλίζει προβολή της συνεισφοράς της ΕΕ ανάλογη προς το ύψος της.
   4.   Η Επιτροπή προσπαθεί να συνάψει τη χρηματοδοτική συμφωνία της παραγράφου 3 το ταχύτερο δυνατόν μετά τις 23 Μαρτίου 2012. Ενημερώνει το Συμβούλιο για τυχόν δυσκολίες στη διαδικασία αυτή και για την ημερομηνία σύναψης της συμφωνίας.
   Άρθρο 4
   Η ΥΕ υποβάλλει στο Συμβούλιο έκθεση σχετικά με την εφαρμογή της παρούσας απόφασης βάσει τακτικών εκθέσεων που εκπονεί η Τεχνική Γραμματεία. Οι εν λόγω εκθέσεις αποτελούν τη βάση για την αξιολόγηση στην οποία προβαίνει το Συμβούλιο. Η Επιτροπή παρέχει πληροφορίες σχετικά με τις χρηματοδοτικές πτυχές των σχεδίων που αναφέρονται στο άρθρο 1 παράγραφος 2.
   Άρθρο 5
   1.   Η παρούσα απόφαση αρχίζει να ισχύει την ημέρα της έκδοσής της.
   2.   Η παρούσα απόφαση λήγει 24 μήνες μετά την ημερομηνία σύναψης της χρηματοδοτικής συμφωνίας του άρθρου 3 παράγραφος 3. Ωστόσο, λήγει έξι μήνες μετά την έναρξη ισχύος της, εάν δεν έχει συναφθεί ως τότε η εν λόγω χρηματοδοτική συμφωνία.

      Βρυξέλλες, 23 Μαρτίου 2012.

            Για το Συμβούλιο

            H Πρόεδρος

         C. ASHTON

      (1)  ΕΕ L 349 της 25.11.2004, σ. 63.

      (2)  ΕΕ L 331 της 17.12.2005, σ. 34.

      (3)  ΕΕ L 85 της 27.3.2007, σ. 10.

      (4)  EE L 197 της 29.7.2009, σ. 96.

      ΠΑΡΑΡΤΗΜΑ

         Στήριξη από την ΕΕ των δραστηριοτήτων του ΟΑΧΟ στο πλαίσιο της εφαρμογής της στρατηγικής της ΕΕ κατά της διάδοσης όπλων μαζικής καταστροφής

         Σχέδιο Ι:   εθνική εφαρμογή, επαλήθευση και οικουμενικός χαρακτήρας

         Στόχος:

      Να ενισχυθεί η ικανότητα των συμβαλλομένων κρατών ώστε να εκπληρώνουν τις υποχρεώσεις τους δυνάμει της CWC και να παροτρυνθούν τα κράτη που δεν είναι συμβαλλόμενα μέρη της CWC να κατανοήσουν καλύτερα τα οφέλη της προσχώρησης στη σύμβαση και της μεγαλύτερης συμμετοχής σε δραστηριότητες του CWC.

         Σκοπός:

                  —

                  Σκοπός 1 – Τα συμβαλλόμενα κράτη σημειώνουν πρόοδο ως προς τα εξής:

                              —

                              εκπλήρωση των εθνικών απαιτήσεων εφαρμογής δυνάμει του άρθρου VII της CWC

                              —

                              συμμόρφωση προς τις δηλώσεις τους και τις απαιτήσεις δηλώσεων επιθεώρησης δυνάμει του άρθρου VI της CWC

                              —

                              αποτελεσματικότερη διοίκηση των εθνικών αρχών τους

                              —

                              διευκόλυνση της βασικής κατάρτισης των εθνικών αρχών

                              —

                              προπαρασκευή για έρευνες μετά από διατύπωση ισχυρισμών περί χρήσεως σύμφωνα με τα άρθρα IX και X της CWC.

                  —

                  Σκοπός 2 – Τα κράτη που δεν είναι συμβαλλόμενα μέρη της CWC συμμετέχουν περισσότερο σε δραστηριότητες του ΟΑΧΟ και κατανοούν καλύτερα τη CWC και τα οφέλη της.

         Αποτελέσματα:

                  —

                  Αποτέλεσμα 1

                              —

                              Οι εθνικές αρχές έχουν ενισχύσει την ικανότητά τους να εκπονούν εθνικές εκτελεστικές νομικές πράξεις και δύνανται να καταθέσουν νομοθετήματα προς έγκριση.

                              —

                              Οι τελωνειακοί υπάλληλοι έχουν ενισχύσει την ικανότητά τους να προσδιορίζουν χημικές ουσίες σχετικές με τη CWC και να παρέχουν στις εθνικές αρχές ακριβή στοιχεία σχετικά με τις μεταφορές ελεγχόμενων χημικών ουσιών.

                              —

                              Οι εθνικές αρχές έχουν ενισχύσει την ικανότητά τους να επικοινωνούν με τον ΟΑΧΟ/να διαβιβάζουν στον ΟΑΧΟ τεκμηρίωση και δηλώσεις.

                              —

                              Το προσωπικό των εθνικών αρχών έχει ενισχύσει την ικανότητά του να κατανοεί/εφαρμόζει τις βασικές αρχές της CWC και να προβαίνει σε οικονομικώς αποδοτικότερη χρήση των ευκαιριών κατάρτισης πρόσωπο με πρόσωπο.

                              —

                              Τα συμβαλλόμενα κράτη γνωρίζουν καλύτερα τις έρευνες μετά από διατύπωση ισχυρισμών περί χρήσεως και τους αιφνίδιους ελέγχους ως βασικά μέσα που έχουν στη διάθεσή τους για να παρέχουν βοήθεια ή/και να διαπιστώνουν τυχόν μη συμμόρφωση προς τη CWC.

                              —

                              Τα συμβαλλόμενα κράτη λαμβάνουν διαβεβαιώσεις ότι η Τεχνική Γραμματεία είναι έτοιμη να διεξαγάγει έρευνες μετά από διατύπωση ισχυρισμών περί χρήσεως και αιφνίδιους ελέγχους.

                  —

                  Αποτέλεσμα 2

                              —

                              Τα κράτη που δεν είναι συμβαλλόμενα μέρη της CWC συμμετέχουν περισσότερο σε δραστηριότητες του ΟΑΧΟ και κατανοούν καλύτερα τα οφέλη της προσχώρησης στη CWC.

         Δραστηριότητες:

                  Διμερείς επισκέψεις τεχνικής συνδρομής: Θα παρασχεθεί στήριξη στα συμβαλλόμενα κράτη μέσω επισκέψεων τεχνικής συνδρομής που θα σχεδιάζονται κατά περίπτωση και θα πραγματοποιούνται ώστε να παρέχεται εστιασμένη συνδρομή για την εκπλήρωση των απαιτήσεων σύμφωνα με τα αιτήματα των κρατών μελών. Η στήριξη αυτή θα περιλαμβάνει προσπάθειες ευαισθητοποίησης και ενημέρωσης μέσω εργαστηρίων πληροφόρησης σε εθνικό επίπεδο, ειδικά εκπαιδευτικά μαθήματα, παροχή βοήθειας για την εκπόνηση εθνικών εκτελεστικών διατάξεων και συναφών μέτρων, καθώς και θέματα του άρθρου VI της CWC σχετικά με τον βιομηχανικό κλάδο. Αναλόγως του στόχου τους, οι επισκέψεις αυτές θα συνεπάγονται συντονισμένες εργασίες με συμμετοχή, ανάλογα με την περίπτωση, του υποτμήματος υποστήριξης εφαρμογής της Τεχνικής Γραμματείας, του Γραφείου του Νομικού Συμβούλου, του υποτμήματος Διασαφήσεων και του υποτμήματος βιομηχανικής επαλήθευσης.

                  Κατάρτιση των τελωνειακών υπαλλήλων σχετικά με τις τεχνικές πτυχές του καθεστώτος που προβλέπει η CWC όσον αφορά τις μεταφορές: Υποστήριξη των τελωνειακών παρεσχέθη από την κοινή δράση 2005/913/ΚΕΠΠΑ, την κοινή δράση 2007/185/ΚΕΠΠΑ και την απόφαση 2009/569/ΚΕΠΠΑ. Με βάση την κτηθείσα εμπειρία, θα πραγματοποιηθούν εκπαιδευτικά μαθήματα για την ευαισθητοποίηση των τελωνειακών υπαλλήλων με στόχο να βελτιωθεί η συλλογή και διαβίβαση στις εθνικές αρχές δεδομένων σχετικών με τις εισαγωγές και εξαγωγές ελεγχόμενων χημικών ουσιών. Τα εκπαιδευτικά μαθήματα σε περιφερειακό και υποπεριφερειακό επίπεδο θα περιλαμβάνουν πρακτικές επιδείξεις και ασκήσεις. Μια περιφερειακή σειρά μαθημάτων θα διοργανωθεί στην περιοχή της Λατινικής Αμερικής και της Καραϊβικής και μια υποπεριφερειακή σειρά μαθημάτων θα διοργανωθεί στην περιοχή της Ασίας. Τα μαθήματα θα πραγματοποιηθούν από το υποτμήμα υποστήριξης εφαρμογής της Τεχνικής Γραμματείας με την τεχνική εμπειρογνωμοσύνη του υποτμήματος Διασαφήσεων.

                  Επιχορηγήσεις προς τις εθνικές αρχές: Οι εθνικές αρχές των αναπτυσσόμενων συμβαλλομένων κρατών συναντούν συχνά δυσχέρειες στη δυνατότητα πλήρους εφαρμογής των υποχρεώσεών τους στο πλαίσιο της CWC λόγω έλλειψης βασικού εξοπλισμού (επιτραπέζιοι υπολογιστές, εκτυπωτές, λογισμικό, φωτοαντιγραφικά κτλ.). Με την παροχή βασικού γραφειακού εξοπλισμού στις εθνικές αρχές, έχουν την ευκαιρία να αναπτύξουν μεγαλύτερο βαθμό αποδοτικότητας και επαγγελματισμού στις προσπάθειες εφαρμογής της CWC. Η διάθεση του εξοπλισμού θα χρησιμοποιηθεί επίσης ως κίνητρο προς τις εθνικές αρχές ούτως ώστε να καταβάλλουν πιο δραστήριες προσπάθειες εφαρμογής της CWC, ιδίως εάν η παροχή του εξοπλισμού εξαρτηθεί από την επίτευξη ορισμένων προκαθορισμένων στόχων.
                  Οι εν λόγω στόχοι θα καθοριστούν κατά περίπτωση και κατόπιν συνεννόησης με τα ενδιαφερόμενα συμβαλλόμενα κράτη.

                  Εργαλείο ηλεκτρονικής μάθησης για τις εθνικές αρχές/τους συμπράττοντες ενδιαφερομένους: Με στόχο τις μέγιστες δυνατές ευκαιρίες κατάρτισης πρόσωπο με πρόσωπο, θα τεθούν στη διάθεση των συμβαλλόμενων κρατών, σε ηλεκτρονική μορφή, βασικά και γενικά στοιχεία της κατάρτισης του ΟΑΧΟ για τις εθνικές αρχές, και θα μεταφραστούν σε όλες τις επίσημες γλώσσες του ΟΑΧΟ (αραβικά, κινέζικα, αγγλικά, γαλλικά, ισπανικά και ρωσικά). Ως εκ τούτου, πέντε ενότητες ηλεκτρονικής εκμάθησης, βασισμένες στα υφιστάμενα εντός της Τεχνικής Γραμματείας υλικά, θα αναπτυχθούν με αξιοποίηση των υπηρεσιών εμπορικού παρόχου. Οι παρουσιάσεις που χρησιμοποιούνται επί του παρόντος και θα μετασχηματισθούν σε εργαλεία ηλεκτρονικής εκμάθησης είναι οι ακόλουθες:

                              —

                              Επισκόπηση της CWC

                              —

                              Εισαγωγή στον ΟΑΧΟ

                              —

                              Η CWC κατ’ άρθρα

                              —

                              Η CWC - πίνακες 1, 2 και 3

                              —

                              Η αποτελεσματική διοίκηση μιας εθνικής αρχής

                  Ενημέρωση κρατών που δεν είναι συμβαλλόμενα μέρη της CWC: Αντιπρόσωποι μη συμβαλλομένων κρατών οι οποίοι είναι σε θέση να επηρεάζουν τις εθνικές ενέργειες που σχετίζονται με προσχώρηση/επικύρωση, καθώς και οι άμεσα εμπλεκόμενοι σε θέματα που εμπίπτουν στο πεδίο της CWC, θα υποστηριχθούν οικονομικά για να συμμετάσχουν σε διαφορετικά προγράμματα που διοργανώνει το τμήμα διεθνούς συνεργασίας και βοήθειας (ICA). Στα προγράμματα αυτά θα περιλαμβάνονται περιφερειακά εργαστήρια για τις εθνικές αρχές των συμβαλλομένων κρατών και περιφερειακά εργαστήρια για τις τελωνειακές αρχές. Όταν χρειάζεται, υπάλληλοι του τμήματος εξωτερικών σχέσεων της Τεχνικής Γραμματείας θα στηρίζονται επίσης οικονομικά για να συμμετάσχουν σε αυτές τις συνεδριάσεις, ώστε να προβαίνουν στις αναγκαίες επαφές και να έχουν αλληλεπίδραση με τους επιχορηγούμενους συμμετέχοντες από τα κράτη που δεν είναι συμβαλλόμενα μέρη της CWC. Επιπροσθέτως και κατά περίπτωση, ειδικά προσαρμοσμένες επισκέψεις και διακανονισμοί με τη συμμετοχή κρατών που δεν είναι συμβαλλόμενα μέρη της CWC προβλέπονται επίσης σε αυτό το πλαίσιο στήριξης κρατών που δεν είναι συμβαλλόμενα μέρη της CWC.

                  Ασκήσεις έρευνας μετά από διατύπωση ισχυρισμών περί χρήσεως: Από την έναρξη ισχύος της CWC, η Τεχνική Γραμματεία, συχνά σε συνεργασία με τα συμβαλλόμενα κράτη, έχει διενεργήσει μια σειρά ασκήσεων σχετικών με τα άρθρα ΙΧ και Χ της CWC, στις οποίες συμπεριλαμβάνονται τόσο έρευνες μετά από διατύπωση ισχυρισμών περί χρήσεως όσο και αιφνίδιοι έλεγχοι. Πολλά διδάγματα αποκομισθέντα από τις ασκήσεις αιφνίδιων ελέγχων ισχύουν για τις έρευνες μετά από διατύπωση ισχυρισμών περί χρήσεως, και αντίστροφα. Συνολική αναθεώρηση δεν έχει όμως πραγματοποιηθεί ποτέ. Σε μια τέτοια αναθεώρηση τα προηγούμενα διδάγματα και οι εκθέσεις αξιολόγησης από ασκήσεις ερευνών μετά από διατύπωση ισχυρισμών περί χρήσεως και αιφνίδιων ελέγχων (τόσο επί χάρτου όσο και επί τόπου) θα αναλυθούν και θα διοργανωθεί εργαστήριο προκειμένου να συγκεντρώσει εμπειρογνώμονες συμμετάσχοντες στις ασκήσεις αυτές με στόχο την ανταλλαγή βέλτιστων πρακτικών και την ενημέρωση μελλοντικών ασκήσεων, ιδίως σε σχέση με τις έρευνες μετά από διατύπωση ισχυρισμών περί χρήσεως.

         Σχέδιο ΙΙ:   Διεθνής συνεργασία

         Στόχος:

                  —

                  Να ενισχυθεί η οικονομική και τεχνολογική ανάπτυξη μέσω διεθνούς συνεργασίας στον τομέα της χημείας για δραστηριότητες των οποίων οι σκοποί δεν απαγορεύονται δυνάμει της CWC

                  —

                  Να προαχθούν η αποστολή του ΟΑΧΟ και οι στόχοι της CWC μέσω σθεναρότερης δέσμευσης των συμβαλλόμενων κρατών στις διεθνείς πρωτοβουλίες συνεργασίας για την ειρηνική χρήση της χημείας

         Σκοπός:

                  —

                  Σκοπός 1 – Να ενισχυθούν οι ικανότητες των χρηματοδοτούμενων από το δημόσιο εργαστηρίων των συμβαλλομένων κρατών με αναπτυσσόμενες οικονομίες ή οικονομίες σε μεταβατικό στάδιο ώστε να εφαρμόζουν τη CWC στις χρήσεις της χημείας για ειρηνικούς σκοπούς

                  —

                  Σκοπός 2 – Να βοηθηθούν τα συμβαλλόμενα κράτη με αναπτυσσόμενες οικονομίες ή οικονομίες σε μεταβατικό στάδιο ώστε να ενισχύσουν τις μεθόδους διαχείρισης της χημικής ασφάλειας στις μικρές και μεσαίες επιχειρήσεις της χημικής βιομηχανίας

         Αποτελέσματα:

                  —

                  Αποτέλεσμα 1 – Υψηλότερο επίπεδο τεχνικής ικανότητας των χρηματοδοτούμενων από το δημόσιο εργαστηρίων σε συμβαλλόμενα κράτη με αναπτυσσόμενες οικονομίες ή οικονομίες σε μεταβατικό στάδιο, ώστε να αναλύουν χημικές ουσίες που σχετίζονται με την εθνική εφαρμογή της CWC και τη χρήση της χημείας για ειρηνικούς σκοπούς χρησιμοποιώντας σύγχρονες μεθόδους ανάλυσης, ιδίως αέρια χρωματογραφία (GC) και αέρια χρωματογραφία/φασματομετρία μάζας (GC-MS).

                  —

                  Αποτέλεσμα 2 – Αναβαθμισμένα επίπεδα ικανότητας και κατανόησης του προσωπικού μικρών και μεσαίων επιχειρήσεων, των εκπροσώπων ενώσεων της βιομηχανίας και των εθνικών αρχών ή των κυβερνητικών φορέων συμβαλλομένων κρατών με αναπτυσσόμενες οικονομίες ή οικονομίες σε μεταβατικό στάδιο, όσον αφορά τις πρακτικές διαχείρισης της ασφάλειας χημικών διεργασιών.

         Δραστηριότητες:

                  Σειρά μαθημάτων για την ανάπτυξη των δεξιοτήτων ανάλυσης: Η σειρά μαθημάτων θα διαρκέσει δύο εβδομάδες και στη διάρκεια αυτή οι συμμετέχοντες θα λάβουν θεωρητική κατάρτιση και πρακτική εξάσκηση σχετικά με τη χρωματογραφία αερίου (GC) και τη χρωματογραφία αερίου/φασματομετρία μάζας (GC-MS). Θα καλυφθούν, μεταξύ άλλων, τα ακόλουθα θέματα: υλικός εξοπλισμός· επικύρωση και βελτιστοποίηση του συστήματος· εντοπισμός βλαβών· προετοιμασία περιβαλλοντικών δειγμάτων· και αναλύσεις με GC/GC-MS αυτών των δειγμάτων για χημικές ουσίες που σχετίζονται με τη CWC. Θα παρασχεθεί επίσης στους συμμετέχοντες εντατική πρακτική εκπαίδευση για την προετοιμασία διαφορετικών δειγμάτων μητρών προς ανάλυση με GC με ανιχνευτές διαλογής στοιχείων και με GC-MS με ιονισμό από πρόσπτωση ηλεκτρονίων και με χημικό ιονισμό. Τέλος, θα παρουσιαστούν στους συμμετέχοντες ορισμένες διεργασίες εκχύλισης, καθαρισμού και παραγωγοποίησης. Τα μαθήματα θα πραγματοποιηθούν με την υποστήριξη του VERIFIN, διακεκριμένου ιδρύματος επιλεγμένου με διαφανή διαδικασία πρόσκλησης υποβολής προσφορών, με το οποίο ο ΟΑΧΟ έκλεισε πενταετή συμφωνία.

                  Ενημέρωση του βιομηχανικού κλάδου — εργαστήριο για τη CWC και την ασφάλεια χημικών διεργασιών: Το εν λόγω εργαστήριο θα διαρκέσει δυόμισι ημέρες. Θα καλύψει, μεταξύ άλλων, θέματα ασφαλείας και προστασίας στη χημική βιομηχανία· στρατηγικές διαχείρισης των χημικών προϊόντων· διαχείριση της ασφάλειας χημικών διεργασιών· βέλτιστες βιομηχανικές πρακτικές· και εισαγωγή στην Responsible Care®.
                  Επισκόπηση της CWC και των διεθνών προγραμμάτων συνεργασίας θα παρουσιαστεί επίσης στη εναρκτήρια συνεδρίαση. Ένα περιφερειακό σεμινάριο θα διοργανωθεί στην περιοχή της Λατινικής Αμερικής και της Καραϊβικής και, εφόσον κριθεί απαραίτητο, θα παρασχεθεί μετάφραση στα ισπανικά.

         Σχέδιο ΙΙΙ:   Επισκέψεις αντιπροσώπων του Εκτελεστικού Συμβουλίου του ΟΑΧΟ και παρατηρητών σε εγκαταστάσεις καταστροφής χημικών όπλων

         Στόχος:

      Να προχωρήσει και να εξασφαλισθεί η καταστροφή των αποθεμάτων χημικών όπλων και των εγκαταστάσεων παραγωγής που υπάγονται στα προβλεπόμενα από την CWC μέτρα επαλήθευσης.

         Σκοπός:

                  —

                  Σκοπός 1 – Τα συμβαλλόμενα κράτη μπορούν να παρακολουθούν την πρόοδο που σημειώνεται ως προς την πλήρη καταστροφή των αποθεμάτων χημικών όπλων και να εντοπίζουν και να αντιμετωπίζουν τα προβλήματα ώστε η καταστροφή να επιτελείται σε πρώιμο στάδιο.

                  —

                  Σκοπός 2 – Τα συμβαλλόμενα κράτη είναι πεπεισμένα ότι λαμβάνονται συγκεκριμένα μέτρα για την πλήρη καταστροφή των αποθεμάτων χημικών όπλων από τους κατόχους.

         Αποτελέσματα:

                  —

                  Αποτέλεσμα 1 – Τα συμβαλλόμενα κράτη κατανοούν καλύτερα τα προβλήματα και τις τεχνικές δυσκολίες που συνδέονται με την καταστροφή χημικών όπλων.

                  —

                  Αποτέλεσμα 2 – Τα συμβαλλόμενα κράτη είναι πεπεισμένα ότι λαμβάνονται συγκεκριμένα μέτρα για την πλήρη καταστροφή των αποθεμάτων χημικών όπλων.

         Δραστηριότητα:

      Επισκέψεις σε εγκαταστάσεις καταστροφής χημικών όπλων (CWDF): Μέχρι σήμερα, έχουν πραγματοποιηθεί πέντε επισκέψεις - τρεις στις Ηνωμένες Πολιτείες της Αμερικής στις εγκαταστάσεις καταστροφής χημικών όπλων που βρίσκονται στο Άνιστον της Αλαμπάμας (Οκτώβριος 2007)· Πουέμπλο του Κολοράντο και Ουματίλα του Όρεγκον (Μάιος/Ιούνιος 2009), και Τουίλε και Πουέμπλο (Φεβρουάριος/Μάρτιος 2011 ) και δύο επισκέψεις στη Ρωσική Ομοσπονδία στο Στσούτσιε, στην περιοχή Κουργκάνσκ (Σεπτέμβριος 2008) και στο Πότσεπ της περιφέρειας Μπριάνσκαγια (Σεπτέμβριος 2010). Οι μέχρι τούδε πραγματοποιηθείσες επισκέψεις απεδείχθησαν πολύτιμο μέσο για να απαντηθούν ερωτήματα ή προβληματισμοί σχετικά με το πρόγραμμα που εφαρμόζουν τα συμβαλλόμενα κράτη που είναι κάτοχοι χημικών όπλων για να εκπληρώσουν τις υποχρεώσεις τους όσον αφορά την καταστροφή των χημικών όπλων τους εντός της καθορισμένης παραταθείσας προθεσμίας. Εάν δεν τηρηθεί η τελική παραταθείσα προθεσμία καταστροφής, αναμένεται ότι, μετά από νέα απόφαση της διάσκεψης των συμβαλλομένων κρατών, τα συμβαλλόμενα κράτη θα εξακολουθήσουν να φιλοξενούν περαιτέρω επισκέψεις στις λειτουργούσες εγκαταστάσεις τους καταστροφής χημικών όπλων και στις υπό κατασκευή εγκαταστάσεις μέχρι την ολοκλήρωση της καταστροφής.

         Σχέδιο IV:   Επιστήμη και Τεχνολογία

         Στόχος:

      Να δοθεί η δυνατότητα στον γενικό διευθυντή του ΟΑΧΟ να παρέχει συμβουλές και να υποβάλλει συστάσεις στη Διάσκεψη των συμβαλλομένων κρατών, το Εκτελεστικό Συμβούλιο του ΟΑΧΟ ή τα συμβαλλόμενα κράτη όσον αφορά τους επιστημονικούς και τεχνολογικούς τομείς που αφορούν την CWC.

         Σκοποί:

                  —

                  Σκοπός των συνεδριάσεων των προσωρινών ομάδων εργασίας του Επιστημονικού Συμβουλευτικού Συμβουλίου: Να δοθεί η δυνατότητα στον γενικό διευθυντή να απευθύνει ειδικευμένη συμβουλευτική γνώμη στα όργανα χάραξης πολιτικής του ΟΑΧΟ και στα συμβαλλόμενα κράτη όσον αφορά τους επιστημονικούς και τεχνολογικούς τομείς που αφορούν την CWC.

                  —

                  Σκοπός του διεθνούς εργαστηρίου επιστήμης και τεχνολογίας των ΟΑΧΟ/IUPAC: Να επικουρηθεί το Επιστημονικό Συμβουλευτικό Συμβούλιο (SAB) στη σύνταξη της έκθεσής του προς την τρίτη Διάσκεψη Αναθεώρησης.

         Αποτελέσματα:

                  —

                  Αποτέλεσμα 1 – Συμβουλές και συστάσεις όσον αφορά τους επιστημονικούς και τεχνολογικούς τομείς που αφορούν την CWC εκπονούνται από το SAB και λαμβάνονται από τα συμβαλλόμενα κράτη.

                  —

                  Αποτέλεσμα 2 – Τα συμβαλλόμενα κράτη διαθέτουν πρόσφατες γνώσεις και είναι καλύτερα ενημερωμένα για τους επιστημονικούς και τεχνολογικούς τομείς που αφορούν την CWC.

                  —

                  Αποτέλεσμα 3 – Τα συμβαλλόμενα κράτη βοηθούνται στην εκτίμηση του ενδεχόμενου αντικτύπου της επιστημονικής και τεχνολογικής προόδου στην εφαρμογή της CWC.

         Δραστηριότητες:

                  SAB – Συνεδριάσεις ομάδας εργασίας του Επιστημονικού Συμβουλευτικού Συμβουλίου: Δύο συνεδριάσεις της προσωρινής ομάδας εργασίας σχετικά με τη σύγκλιση της χημείας και της βιολογίας και δύο συνεδριάσεις προσωρινής ομάδας εργασίας σχετικά με την εκπαίδευση και την ευαισθητοποίηση θα πραγματοποιηθούν τα έτη 2012-13. Επιδίωξη της προσωρινής ομάδας εργασίας σχετικά με τη σύγκλιση της χημείας και της βιολογίας είναι να διερευνήσει περαιτέρω τη σύγκλιση της χημείας και της βιολογίας και τις πιθανές επιπτώσεις της στην CWC, όπως συνέστησε το SAB κατά τη δέκατη έκτη σύνοδό του. Η προσωρινή ομάδα εργασίας θα αξιολογήσει αυτές τις επιπτώσεις και θα υποβάλει συστάσεις στο SAB. Η αξιολόγηση και οι συστάσεις της προσωρινής ομάδας εργασίας θα χρησιμοποιηθούν από το SAB στην έκθεσή του προς την τρίτη Διάσκεψη Αναθεώρησης. Ο στόχος των συνεδριάσεων της προσωρινής ομάδας εργασίας σχετικά με την εκπαίδευση και την ευαισθητοποίηση, που πρόκειται να συσταθεί, θα επικεντρωθεί σε τρόπους ευαισθητοποίησης της επιστημονικής κοινότητας και ανάπτυξης και βελτίωσης της σχέσης μεταξύ του ΟΑΧΟ και της επιστημονικής κοινότητας.

                  Συγχρηματοδότηση διεθνούς εργαστηρίου επιστήμης και τεχνολογίας των ΟΑΧΟ-Διεθνούς Ένωσης καθαρής και εφαρμοσμένης χημείας (IUPAC): Επιδίωξη του εργαστηρίου είναι η επισκόπηση των τάσεων και των προόδων στη χημεία, τη χημική μηχανολογία, τις βιολογικές επιστήμες και τους σχετικούς κλάδους με σκοπό να εκτιμηθεί ποιες επιπτώσεις έχουν στην εφαρμογή της CWC. Η έκθεση που θα εκπονήσει το εργαστήριο θα βοηθήσει το SAB στην προετοιμασία της δικής του έκθεσης η οποία θα περιέχει την εκτίμησή της όσον αφορά τον αντίκτυπο των επιστημονικών και τεχνολογικών εξελίξεων στη λειτουργία της CWC.
                  Αυτή η έκθεση θα διαβιβασθεί, ως συμβολή του γενικού διευθυντή, στην τρίτη Διάσκεψη Αναθεώρησης της CWC το 2013. Το εργαστήριο επιστήμης και τεχνολογίας των ΟΑΧΟ-Διεθνούς Ένωσης καθαρής και εφαρμοσμένης χημείας (IUPAC) θα έχει πολύτιμη συμβολή στην εκπόνηση της έκθεσης του SAB ενόψει της τρίτης Διάσκεψης Αναθεώρησης.

         Σχέδιο V:   Ετοιμότητα των συμβαλλομένων κρατών να προλαμβάνουν και να αντιμετωπίζουν επιθέσεις με χημικά

         Στόχος:

      Συμβολή στην ανάπτυξη της ικανότητας των συμβαλλομένων κρατών όσον αφορά την πρόληψη, την ετοιμότητα αντίδρασης και την αντίδραση σε τρομοκρατική επίθεση με χημικά όπλα και βελτίωση της ανταπόκρισής τους στα αιτήματα για βοήθεια σε περίπτωση χρήσης ή απειλής χρήσης χημικών ουσιών.

         Σκοπός:

                  —

                  Σκοπός των περιφερειακών εργαστηρίων:

                              —

                              Σκοπός 1 – Να βελτιωθεί η συνειδητοποίηση των συμβαλλομένων κρατών σχετικά με τη σημασία του να υποβάλουν εγκαίρως πλήρεις δηλώσεις για εθνικά προγράμματα που συνδέονται με σκοπούς προστασίας.

                              —

                              Σκοπός 2 – Να αυξηθεί η συμβολή των συμβαλλομένων κρατών στην ετοιμότητα του ΟΑΧΟ να ανταποκρίνεται σε αιτήματα παροχής βοήθειας

                              —

                              Σκοπός 3 – Να παροτρυνθούν τα συμβαλλόμενα κράτη σε περιφέρειες ή υποπεριφέρειες να καλλιεργούν τη δημιουργία περιφερειακών δικτύων με στόχο τη βελτίωση της συντονισμένης ανταπόκρισής τους σε κατάσταση έκτακτης ανάγκης λόγω χημικών όπλων.

                  —

                  Σκοπός των ασκήσεων επί χάρτου και πρόγραμμα ασκήσεως:

                              —

                              Σκοπός 1 – Άσκηση και αξιολόγηση της εθνικής πρόληψης, της ετοιμότητας αντίδρασης και της ίδιας της αντίδρασης σε τρομοκρατική επίθεση με χημικά όπλα και ενίσχυση της συνειδητοποίησης της λήψης περαιτέρω μέτρων προς βελτίωση του επιπέδου ετοιμότητας

                              —

                              Σκοπός 2 – Άσκηση και αξιολόγηση του συντονισμού της διεθνούς κοινότητας στην πρόληψη και αντίδραση σε τρομοκρατική επίθεση με χημικά όπλα. Εντοπισμός ενδεχόμενων κενών στην υποστήριξη που παρέχει ο ΟΑΧΟ και άλλοι διεθνείς οργανισμοί στα συμβαλλόμενα κράτη για την ετοιμότητά τους έναντι τρομοκρατικών επιθέσεων με χημικά όπλα

                  —

                  Σκοπός του ΟΑΧΟ ως πλατφόρμας ενίσχυσης της ασφάλειας σε εργοστάσια χημικών:

                              —

                              Σκοπός 1 – Στήριξη των κυβερνήσεων και των ενώσεων χημικών βιομηχανιών των δικαιούχων συμβαλλομένων κρατών για την ευαισθητοποίηση σχετικά με τη χημική ασφάλεια και τη βελτίωσή της με την υιοθέτηση βέλτιστων πρακτικών

                              —

                              Σκοπός 2 – Αύξηση της χημικής ασφάλειας στα δικαιούχα συμβαλλόμενα κράτη που συμμετέχουν στη διαδικασία με καλλιέργεια της συνεργασίας όλων των ενδιαφερομένων, συμπεριλαμβανομένων των εθνικών αρχών, της χημικής βιομηχανίας, των ενώσεων χημικής βιομηχανίας, της επιστημονικής κοινότητας και των ΜΚΟ

                              —

                              Σκοπός 3 – Πλήρης ενημέρωση των συμβαλλομένων κρατών για τις νέες εξελίξεις στον τομέα των βέλτιστων πρακτικών χημικής προστασίας και χημικής ασφάλειας

         Αποτελέσματα:

                  —

                  Αποτελέσματα των περιφερειακών εργαστηρίων:

                              —

                              Αποτέλεσμα 1 – Τα συμβαλλόμενα κράτη συνειδητοποιούν τη σημασία του να υποβάλουν εγκαίρως πλήρεις δηλώσεις για εθνικά προγράμματα που συνδέονται με σκοπούς προστασίας.

                              —

                              Αποτέλεσμα 2 – Τα συμβαλλόμενα κράτη είναι σε θέση να προσφέρουν βοήθεια στον ΟΑΧΟ ανταποκρινόμενα σε αιτήματα παροχής βοήθειας.

                              —

                              Αποτέλεσμα 3 – Αυξημένη συνειδητοποίηση των συμβαλλομένων κρατών με αναπτυσσόμενες οικονομίες ή οικονομίες σε μεταβατικό στάδιο σχετικά με την ανάγκη να προωθηθεί η συνεργασία σε καταστάσεις έκτακτης ανάγκης λόγω χημικών όπλων σε περίπτωση επίθεσης.

                  —

                  Αποτελέσματα της άσκησης επί χάρτου και προγραμμάτων ασκήσεων:

                              —

                              Αποτέλεσμα 1 – Ανάπτυξη προγράμματος για την προετοιμασία και τη διεξαγωγή ασκήσεων επί χάρτου το οποίο να έχει ελαστικότητα και να μπορεί να προσαρμοστεί στις ποικίλες περιστάσεις στα διάφορα συμβαλλόμενα κράτη

                              —

                              Αποτέλεσμα 2 – Ενίσχυση της ετοιμότητας αντίδρασης και της ίδιας της αντίδρασης σε τρομοκρατικές επιθέσεις με χημικά όπλα που εντοπίζονται από το συμβαλλόμενο κράτος που φιλοξενεί την άσκηση επί χάρτου

                              —

                              Αποτέλεσμα 3 – Βελτίωση της ετοιμότητας αντίδρασης και της ίδιας της αντίδρασης σε τρομοκρατικές επιθέσεις με χημικά όπλα καταρτιζόμενη από άλλα συμβαλλόμενα κράτη συμμετέχοντα στην άσκηση επί χάρτου

                              —

                              Αποτέλεσμα 4 – Αύξηση της κατανόησης των συμμετεχόντων οργανισμών για τους τομείς όπου ο βελτιωμένος συντονισμός μπορεί να μειώσει τα κενά και όπου μπορούν να αρχίσουν νέες δραστηριότητες

                  —

                  Αποτελέσματα του ΟΑΧΟ ως πλατφόρμας ενίσχυσης της ασφάλειας σε εργοστάσια χημικών:

                              —

                              Αποτέλεσμα 1 – Αυξημένη συνειδητοποίηση των δικαιούχων των απαιτήσεων και των βέλτιστων πρακτικών στη χημική ασφάλεια

                              —

                              Αποτέλεσμα 2 – Διάδοση των βέλτιστων πρακτικών χημικής προστασίας στα δικαιούχα συμβαλλόμενα κράτη, στις ενώσεις της βιομηχανίας τους και άλλους ενδιαφερομένους

                              —

                              Αποτελέσματα 3 – Έγγραφο γενικής ιδέας για πιθανά μέτρα παρακολούθησης με τη συμμετοχή εθνικών αρχών, επιστημόνων, διευθυντών εργαστηρίων και της χημικής βιομηχανίας στις βέλτιστες πρακτικές της χημικής ασφάλειας με την υποστήριξη υλικού κατάρτισης

                              —

                              Αποτελέσματα 4 – Δημοσιεύσεις σχετικά με τη χημική ασφάλεια για τις εθνικές αρχές, τη χημική βιομηχανία/τους διευθυντές εργαστηρίων, και σχετικά με τις βέλτιστες πρακτικές στη χημική προστασία και τη χημική ασφάλεια

         Δραστηριότητες:

                  Περιφερειακό εργαστήριο — Άρθρο Χ και θέματα περιφερειακής συνεργασίας στον τομέα της παροχής βοήθειας και της αντιμετώπισης καταστάσεων εκτάκτου ανάγκης: Στόχος των περιφερειακών εργαστηρίων είναι να προάγουν τη συζήτηση και ανάλυση διαφόρων θεμάτων σχετικών με τη συνδρομή και προστασία, εστιάζοντας ιδίως σε τομείς όπως τα δικαιώματα και οι υποχρεώσεις των συμβαλλομένων κρατών δυνάμει του άρθρου Χ της CWC, οι υποβολές δηλώσεων προγραμμάτων προστασίας, η σημασία των προσφορών βοήθειας των συμβαλλομένων κρατών, η ανάλυση των αδυναμιών και δυσχερειών του άρθρου Χ, καθώς και επισκόπηση των δραστηριοτήτων συνδρομής και προστασίας στην περιφέρεια. Τα συμβαλλόμενα κράτη θα ετοιμάσουν παρουσιάσεις προκειμένου να ανταλλάξουν εμπειρίες και διδάγματα. Δύο περιφερειακά εργαστήρια βραχείας διαρκείας θα διοργανωθούν στην περιοχή της Λατινικής Αμερικής και της Καραϊβικής από το υποτμήμα βοήθειας και προστασίας.

                  Ασκήσεις επί χάρτου και πρόγραμμα ασκήσεως: Η εν λόγω δραστηριότητα αποσκοπεί στην ανάπτυξη των ικανοτήτων των συμβαλλομένων κρατών όσον αφορά την πρόληψη, την ετοιμότητα αντίδρασης και την ίδια την αντίδραση σε τρομοκρατική επίθεση με χημικά όπλα. Το βασικό σενάριο των ασκήσεων θα προβλέπει τρομοκρατική επίθεση σε εργοστάσιο/εγκατάσταση/μεταφορά χημικών με έκλυση τοξικών χημικών ουσιών. Οι λεπτομέρειες του σεναρίου που θα χρησιμοποιηθεί κατά τη διάρκεια της ασκήσεως επί χάρτου θα προσαρμοσθεί στις περιστάσεις και τις ανάγκες του συμβαλλόμενου κράτους που φιλοξενεί την άσκηση. Θα περιλαμβάνει κατάλογο των εθνικών ευθυνών και αναθεώρηση των υφιστάμενων διαδικασιών και άσκηση ενημερωτικής παρουσίασης (walk through – talk through) του επιλεγμένου χώρου/εγκατάστασης της άσκησης στο εθνικό επίπεδο πριν από τη διενέργεια της άσκησης επί χάρτου με περιφερειακή και διεθνή συμμετοχή. Κατά τη διάρκεια της άσκησης θα εξεταστούν η διακυβερνητική λήψη αποφάσεων, η ανταλλαγή πληροφοριών και η παροχή συνδρομής μεταξύ συναφών εθνικών και διεθνών οργανισμών. Δύο ασκήσεις επί χάρτου θα διεξαχθούν σε δύο διαφορετικές περιφέρειες. Θα εκπονηθεί επίσης ένα λεπτομερές πρόγραμμα για την προετοιμασία και τη διεξαγωγή ασκήσεων επί χάρτου σε επιθέσεις με τοξικές χημικές ουσίες με τη συμμετοχή εθνικών, περιφερειακών διεθνών φορέων. Τη δραστηριότητα θα διοργανώσει και θα συντονίσει η Υπηρεσία Ειδικών Σχεδίων.

                  Ο ΟΑΧΟ ως πλατφόρμα ενίσχυσης της ασφάλειας σε εργοστάσια χημικών: Στην πρώτη φάση της δραστηριότητας, θα εκπονηθεί ανάλυση σχετικά με τους πιθανούς ρόλους και λειτουργίες του ΟΑΧΟ και των συνεργειών του με τα ενδιαφερόμενα μέρη στον τομέα της χημικής ασφάλειας. Θα πραγματοποιηθεί εκδήλωση προς συζήτηση και διάδοση των βέλτιστων πρακτικών στη χημική ασφάλεια και προστασία.
                  Η εκδήλωση στοχεύει να καλλιεργήσει τη συζήτηση και την ανάλυση πρακτικών θεμάτων και εμπειριών σχετικών με την ενίσχυση της ασφάλειας στις χημικές εγκαταστάσεις. Η πείρα άλλων διεθνών εταίρων για την προώθηση της χημικής ασφάλειας, και γενικότερα προκειμένου να βοηθήσουν τα κράτη να ενισχύσουν την ικανότητά τους στην πρόληψη και προπαρασκευή έναντι των απειλών από όπλα μαζικής καταστροφής και σχετικά υλικά, θα τεθεί στην διάθεση των δικαιούχων. Στην εκδήλωση θα προσδιορισθούν επίσης οι ευκαιρίες και οι απαιτήσεις για μέτρα παρακολούθησης με στόχο να προωθηθεί η διαδικασία ενίσχυσης της χημικής ασφάλειας και για την ανάπτυξη του ΟΑΧΟ ως πλατφόρμας ανταλλαγών στο συγκεκριμένο θέμα.
                  Ένα από τα αποτελέσματα του σχεδίου θα είναι μια σειρά πρακτικών προτάσεων για το πώς μπορεί να αναπτυχθεί περαιτέρω ο ΟΑΧΟ ως πλατφόρμα συνεργασίας και συντονισμού στον τομέα της χημικής ασφάλειας. Τη δραστηριότητα θα διοργανώσει και θα συντονίσει η Υπηρεσία Ειδικών Σχεδίων.

         Σχέδιο VI:   Πρόγραμμα για την Αφρική

         Στόχος:

      Να ενισχυθεί η ικανότητα των συμβαλλομένων αφρικανικών κρατών να εκπληρώνουν τις υποχρεώσεις τους δυνάμει της CWC.

         Σκοπός:

                  Σκοπός 1 - Τα συμβαλλόμενα αφρικανικά κράτη σημειώνουν πρόοδο ως προς τα εξής:

                              —

                              εκπλήρωση των εθνικών απαιτήσεων εφαρμογής δυνάμει του άρθρου VII της CWC

                              —

                              συμμόρφωση προς τις δηλώσεις τους και τις απαιτήσεις δηλώσεων επιθεώρησης δυνάμει του άρθρου VI της CWC

                  Σκοπός 2

                              —

                              Ενίσχυση της ικανότητας των χρηματοδοτούμενων από το δημόσιο εργαστηρίων στα συμβαλλόμενα αφρικανικά κράτη με αναπτυσσόμενες οικονομίες ή οικονομίες σε μεταβατικό στάδιο προκειμένου να εφαρμόζουν τη της CWC όσον αφορά τις χρήσεις της χημείας για ειρηνικούς σκοπούς

                              —

                              Ενίσχυση των μεθόδων διαχείρισης της χημικής ασφάλειας στις μικρές και μεσαίες επιχειρήσεις της χημικής βιομηχανίας των συμβαλλομένων αφρικανικών κρατών με οικονομίες αναπτυσσόμενες ή σε μεταβατικό στάδιο

                  Σκοπός 3

                              —

                              Ενίσχυση της συνειδητοποίησης των συμβαλλομένων αφρικανικών κρατών όσον αφορά τη σημασία του να υποβάλουν εγκαίρως πλήρεις δηλώσεις για εθνικά προγράμματα που συνδέονται με σκοπούς προστασίας

                              —

                              Αύξηση της συμβολής των συμβαλλομένων αφρικανικών κρατών στην ετοιμότητα του ΟΑΧΟ να ανταποκρίνεται σε αιτήματα παροχής βοήθειας

                              —

                              Παρότρυνση των συμβαλλομένων αφρικανικών κρατών να καλλιεργούν σχέσεις για τη δημιουργία περιφερειακών δικτύων στις αφρικανικές περιοχές ή υποπεριοχές με στόχο τη βελτίωση της συντονισμένης ανταπόκρισής τους σε κατάσταση έκτακτης ανάγκης λόγω χημικών όπλων

                              —

                              Παρότρυνση των συμβαλλομένων αφρικανικών κρατών να εξασφαλίζουν συντονισμό και συνεργασία μεταξύ των υποπεριφερειών στην ανταπόκριση σε κατάσταση έκτακτης ανάγκης λόγω χημικών όπλων

         Αποτελέσματα:

                  —

                  Αποτέλεσμα 1
                  Οι εθνικές αρχές των συμβαλλομένων αφρικανικών κρατών έχουν ενισχύσει την ικανότητά τους να εκπονούν εθνική εκτελεστική νομοθεσία και δύνανται να καταθέσουν νομοθετήματα προς έγκριση.

                              —

                              Οι τελωνειακοί υπάλληλοι των συμβαλλομένων αφρικανικών κρατών έχουν ενισχύσει την ικανότητά τους να προσδιορίζουν χημικές ουσίες σχετικές με τη σύμβαση και να παρέχουν στις εθνικές αρχές ακριβή στοιχεία σχετικά με τις μεταφορές ελεγχόμενων χημικών ουσιών.

                  —

                  Αποτέλεσμα 2

                              —

                              Τα χρηματοδοτούμενα από το δημόσιο εργαστήρια στα συμβαλλόμενα αφρικανικά κράτη έχουν ενισχυμένο επίπεδο τεχνικής ικανότητας να αναλύουν χημικές ουσίες που σχετίζονται με την εθνική εφαρμογή της CWC και τη χρήση της χημείας για ειρηνικούς σκοπούς χρησιμοποιώντας σύγχρονες μεθόδους ανάλυσης, ιδίως αέρια χρωματογραφία (GC) και αέρια χρωματογραφία-φασματομετρία μάζας (GC-MS).

                              —

                              Το προσωπικό μικρών και μεσαίων επιχειρήσεων, οι αντιπρόσωποι ενώσεων της βιομηχανίας και οι εθνικές αρχές/κυβερνητικοί φορείς συμβαλλομένων αφρικανικών κρατών έχουν αναβαθμισμένα επίπεδα ικανότητας και κατανόησης όσον αφορά τις πρακτικές διαχείρισης της ασφάλειας χημικών διεργασιών.

                  —

                  Αποτέλεσμα 3

                              —

                              Τα συμβαλλόμενα αφρικανικά κράτη συνειδητοποιούν τη σημασία του να υποβάλουν εγκαίρως πλήρεις δηλώσεις για εθνικά προγράμματα που συνδέονται με σκοπούς προστασίας.

                              —

                              Τα συμβαλλόμενα αφρικανικά κράτη είναι σε θέση να προσφέρουν βοήθεια στον ΟΑΧΟ ανταποκρινόμενα σε αιτήματα παροχής βοήθειας,

                              —

                              Αυξημένη συνειδητοποίηση των συμβαλλομένων αφρικανικών κρατών με αναπτυσσόμενες οικονομίες ή οικονομίες σε μεταβατικό στάδιο σχετικά με την ανάγκη να προωθηθεί η συνεργασία σε καταστάσεις έκτακτης ανάγκης λόγω χημικών όπλων σε περίπτωση επίθεσης.

                              —

                              Ομάδα εκπαιδευτών από τα συμβαλλόμενα αφρικανικά κράτη που μπορούν να στηρίξουν το σχέδιο ανταπόκρισης σε κατάσταση έκτακτης ανάγκης λόγω χημικών όπλων με την κατάρτιση των πρώτων ανταποκριτών τους.

         Δραστηριότητες:

                  Διμερείς επισκέψεις τεχνικής συνδρομής: Θα παρασχεθεί στήριξη στα συμβαλλόμενα αφρικανικά κράτη μέσω επισκέψεων τεχνικής συνδρομής που θα σχεδιάζονται κατά περίπτωση και θα πραγματοποιούνται ώστε να παρέχεται εστιασμένη συνδρομή για την εκπλήρωση των απαιτήσεων σύμφωνα με τα αιτήματα των συμβαλλομένων αφρικανικών κρατών.
                  Η στήριξη αυτή θα περιλαμβάνει προσπάθειες ευαισθητοποίησης και ενημέρωσης μέσω εργαστηρίων πληροφόρησης σε εθνικό επίπεδο, ειδικά εκπαιδευτικά μαθήματα, παροχή βοήθειας για την εκπόνηση εθνικών εκτελεστικών διατάξεων και συναφών μέτρων, καθώς και θέματα του άρθρου VI της CWC σχετικά με τον βιομηχανικό κλάδο. Αναλόγως του στόχου τους, οι επισκέψεις αυτές θα συνεπάγονται συντονισμένες εργασίες με συμμετοχή, ανάλογα με την περίπτωση, του υποτμήματος υποστήριξης εφαρμογής της Τεχνικής Γραμματείας, του Γραφείου του Νομικού Συμβούλου, του υποτμήματος Διασαφήσεων και του υποτμήματος βιομηχανικής επαλήθευσης.

                  Κατάρτιση των τελωνειακών υπαλλήλων σχετικά με τις τεχνικές πτυχές του καθεστώτος που προβλέπει η CWC όσον αφορά τις μεταφορές: H κοινή δράση 2005/913/ΚΕΠΠΑ, η κοινή δράση 2007/185/ΚΕΠΠΑ και η απόφαση 2009/569/ΚΕΠΠΑ του Συμβουλίου προέβλεπαν την παροχή στήριξης στους τελωνειακούς υπαλλήλους. Με βάση την κτηθείσα εμπειρία, θα πραγματοποιηθούν εκπαιδευτικά μαθήματα για την ευαισθητοποίηση των τελωνειακών υπαλλήλων με στόχο να βελτιωθεί η συλλογή και διαβίβαση στις εθνικές αρχές δεδομένων σχετικών με τις εισαγωγές και εξαγωγές ελεγχόμενων χημικών ουσιών. Τα εκπαιδευτικά μαθήματα σε υποπεριφερειακό επίπεδο που γίνονται στα αφρικανικά συμβαλλόμενα μέρη θα περιλαμβάνουν πρακτικές επιδείξεις και ασκήσεις. Τα μαθήματα αυτά θα πραγματοποιηθούν από το υποτμήμα υποστήριξης εφαρμογής με την τεχνική εμπειρογνωμοσύνη του υποτμήματος Διασαφήσεων.

                  Ενημέρωση του βιομηχανικού κλάδου - εργαστήριο για τη CWC και την ασφάλεια χημικών διεργασιών: Το εν λόγω εργαστήριο θα διαρκέσει δυόμισι ημέρες. Θα καλύψει, μεταξύ άλλων, θέματα ασφαλείας και προστασίας στη χημική βιομηχανία· στρατηγικές διαχείρισης των χημικών προϊόντων· διαχείριση της ασφάλειας χημικών διεργασιών· βέλτιστες βιομηχανικές πρακτικές· και εισαγωγή στην Responsible Care®. Επισκόπηση της CWC και των διεθνών προγραμμάτων συνεργασίας θα παρουσιαστεί επίσης στη εναρκτήρια συνεδρίαση. Θα παρασχεθεί μετάφραση στα γαλλικά.

                  Σειρά μαθημάτων για την ανάπτυξη των δεξιοτήτων ανάλυσης: Η σειρά μαθημάτων διαρκεί δύο εβδομάδες και στη διάρκεια αυτή οι συμμετέχοντες από τα συμβαλλόμενα αφρικανικά κράτη θα λάβουν θεωρητική κατάρτιση και πρακτική εξάσκηση σχετικά με τη χρωματογραφία αερίου (GC) και τη χρωματογραφία αερίου/φασματομετρία μάζας (GC-MS). Καλύπτονται, μεταξύ άλλων, τα ακόλουθα θέματα: υλικός εξοπλισμός· επικύρωση και βελτιστοποίηση του συστήματος· εντοπισμός βλαβών· προετοιμασία περιβαλλοντικών δειγμάτων· και αναλύσεις με GC/GC-MS αυτών των δειγμάτων για χημικές ουσίες που σχετίζονται με τη CWC. Θα παρασχεθεί επίσης στους συμμετέχοντες εντατική πρακτική εκπαίδευση για την προετοιμασία διαφορετικών δειγμάτων μητρών προς ανάλυση με GC με ανιχνευτές διαλογής στοιχείων και με GC-MS με ιονισμό από πρόσπτωση ηλεκτρονίων και με χημικό ιονισμό.
                  Τέλος, θα παρουσιαστούν στους συμμετέχοντες ορισμένες διεργασίες εκχύλισης, καθαρισμού και παραγωγοποίησης.
                  Τα μαθήματα θα πραγματοποιηθούν με την υποστήριξη του VERIFIN, διακεκριμένου ιδρύματος επιλεγμένου με διαφανή διαδικασία πρόσκλησης υποβολής προσφορών, με το οποίο ο ΟΑΧΟ έκλεισε πενταετή συμφωνία. Τα μαθήματα θα διεξαχθούν στα αγγλικά.

                  Περιφερειακό εργαστήριο - Άρθρο Χ της CWC και θέματα περιφερειακής συνεργασίας στον τομέα της παροχής βοήθειας και της αντιμετώπισης καταστάσεων εκτάκτου ανάγκης: Στόχος του περιφερειακού εργαστηρίου για τα συμβαλλόμενα αφρικανικά κράτη είναι να προάγουν τη συζήτηση και ανάλυση διαφόρων θεμάτων σχετικών με τη συνδρομή και προστασία, εστιάζοντας ιδίως σε τομείς όπως τα δικαιώματα και οι υποχρεώσεις των συμβαλλομένων κρατών δυνάμει του άρθρου Χ της CWC, οι υποβολές δηλώσεων προγραμμάτων προστασίας, η σημασία των προσφορών βοήθειας των συμβαλλομένων κρατών, η ανάλυση των αδυναμιών και δυσχερειών του άρθρου Χ, καθώς και επισκόπηση των δραστηριοτήτων συνδρομής και προστασίας στην περιφέρεια. Τα συμβαλλόμενα κράτη θα ετοιμάσουν παρουσιάσεις προκειμένου να ανταλλάξουν εμπειρίες και διδάγματα. Η δραστηριότητα θα οργανωθεί από το υποτμήμα βοήθειας και προστασίας.

                  Περιφερειακό μακροπρόθεσμο πρόγραμμα δημιουργίας υποδομής στον τομέα συνδρομής και προστασίας: Κύριος στόχος της συγκεκριμένης δραστηριότητας θα είναι να αναπτυχθεί εθνικό/περιφερειακό σύστημα επείγουσας αντίδρασης κατά χημικών όπλων, η κατάρτιση εκπαιδευτών των πρώτων ανταποκρινομένων και εμπειρογνωμόνων αυτού του τομέα και η συνδρομή στη δημιουργία της εθνικής/περιφερειακής ομάδας ανταπόκρισής τους.
                  Η ομάδα ανταπόκρισης θα αποτελεί μέρος περιφερειακού δικτύου που μπορεί να αποκριθεί σε σενάριο εκτάκτου ανάγκης. Ένα μακροπρόθεσμο πρόγραμμα δημιουργίας υποδομής των αφρικανικών συμβαλλομένων μερών θα εφαρμοστεί στις υποπεριφέρειες της νότιας ή της κεντρικής Αφρικής (για την κεντρική Αφρική στα γαλλικά· για τη νότια Αφρική στα αγγλικά).